“Zenbat eman dizu?”.\n“300, baina ondo nagoela esan dit medikuak, Joseba”.\n“300? Ostia! Asko da!”.\n“Zer egingo zaio; hori utzi zidaten gurasoek herentzian. Baina ez dizut hori kontatu nahi”.\nEta Miren Akerretarena kontatzen hasi zaio Axi Josebari, Agape jatetxean, Bilboko Hernani kalean, 19. urteurrena, edo 18.a —bigarren hasiera hori beti izaten da zalantzazkoa—, ospatzen ari direnean, azken boladan gehiago egoten baitira Bilbon Iruñean baino; laguna ere mugitua zaie aspalditxo, Begoña Bilbon izaten baita Kultura Sustatzeko zuzendari karguko lanek uzten diotenetan; eta Txato ere bertan dabil.\nJosebak Axiri erantzun dio Muñoz Eugik poeta ingeles baten poemak —Andrew Motion du izena— itzultzeko agindu diola, ama hamazazpi urtez koman izan eta idatzitako poemak. “Badago bat Natural Causes deitzen dena, oroimena galdu duen musikari baten ingurukoa. Imajinatu: gaixotasun batengatik oroimen berriak egiteko gaitasuna galtzen du Clive Wearingek. Youtuben dago bbck egindako dokumentala, haluzinantea. Orain betikoan bizi da. Poema oso polita da:\nParatu ontziak egiten: hortxe\nhartutako plater bakoitza lehendabizikoa da.\nLo eginarazi arratsalde osoa\neguzki errainuz ereiniko erietxeko zoruetan\neta hiru segundoro esnatuko zaizu\nbere desesperazio berri-berrira.\n”Edo horrelako zerbait. Oraindik ez naiz itzultzen hasi”.\nAxik ogiari heldu dio, eta puska bat ahoratu bitartean Josebak begietara so egin eta berehala nabaritu du Axi trostan, zamalka gero, galopan.\n“Nik kristoren berria kontatu dizut, Mirenek zuri bakarrik kontatzeko baimena eman didana, eta zuk Muñoz Eugik agindu dizun ez dakit ze poema aipatzen didazu. Entzun didazu... nire adiskide Miren Akerreta Glencreen egon da Gatazkaren beste biktima batzuekin, eta zuk Muñoz Eugiren ez dakit zer poema eta zer moema ere aipatzen didazu?!”.\nEnbata bezala egin zaio Josebari. Sardexka uztean platerak txirrin egin du, eta hemeretzi urtetako zaunkak —halaxe esaten dio Axiri berari— etorri zaizkio gogora, ezdeuskeriengatik lehertutako beroaldiak, brausteko itzelak, arrazoi ez argiko haserrealdiak.\nJosebari azken boladako bizkarreko mina zorroztu zaio, eta arnasa hartu du; bizkarra tenkatu eta nagiak ateratzen saiatu da, baina gerri aldean giharrak gogortu egin zaizkio.\nAtzera egin du bere baitan. Urrutitik agertu zaizkio jatetxea, zoru lustratuaren bukaeran ageri diren ondoko mahai txikituak, afaltiarren aurpegiak; lauso, barra laburra, han, zerbitzariaren joan-etorri ia mitikoak, eta Axi mahaiaren beste aldean kondairazko lurralde antzinako batean bezala.\n“Zergatik egiten didazu garrasi? Zu whatsappean aritzen zara egun osoa!”.\n“Ez dizut garrasi egiten, bakarrik esan dizut nik gauza garrantzitsu bat kontatu dizudala eta zuk txorrada bat atera didazula”.\n“Zaunka egin didazu beti bezala, eta esana dizut ez egiteko zaunkarik”.\nOndoko mahaiko afaltiarren arreta eurenganatzen ari direla ohartu da Axi, eta isildu egin da. Orein solomoari erreparatu dio, inguruan dituen patatei, ilarrek egiten duten distira olioztatuari. Aparra bezala jaitsi zaio haserrea eta mokadua atondu du sardexkan. Solomoa eta patata bi, brillant, guritsu, ardora ahorantz. Zaporean kontzentratu da. Haragiaren kerua, pataten irintasuna, baratxuriaren lurrin urruna. “Momentu berezia duk harendako, urtemuga”, pentsatu du, berarendako ez bezala, berak ez baitu sinesten urtemugetan eta txorrada horietan.\nJosebak amore eman eta barkamena eskatzea pentsatu du, haien arteko urtetako dinamikan bera izan baita barkamena eskatzera jotzen bakarra, ahalegin gehiegirik eskatzen ez diolakoz, paradoxaz, barkamen eskatzen dutenak izaten baitira benetan barkamen eskatzen ez dutenak, ezen eskatzearen eskatzez ariketaren ezaugarriekin doiturik, teknika, erritu eta ezagutza egokiei esker benetakotasunik gabe eskatzen baitute. Aldiz, Axiren kasuan, barkamen eskaerak nortasunerako —harrokeria hutsez edo nortasun ahul baten ondorioz, babes beharrean— hartutako oholtzatik jaistea eskatzen du, neurri batean nortasuna papurtzea.\n“Barkatu” ahoskatu du Axik.\nAxik gustuko ez duen zerbait egitea atera zaio Josebari, eta eskua laztantzekoa egin du ernegatu dezakeela neurtu gabe. Eta Axik ez du eskua aldendu, ez dio goi oholtzatik ostia txarrean begiratu; aitzitik, bertan utzi du eskua, orein puska batekin sardexka, patata eta ilarrez inguraturik, plater zurian zain duela.\n“Barkatu ahoskatu duzu” egin dio ironia Josebak.\n“Zure ni bezatzeko lanei esker” erantzun dio Axik, pareko ironiarekin.\n“Kontatu Mirenena” eskatu dio, ez, ez dakielakoz, egunero irakurtzen du Berria lanera sartu aurretik, baizik eta Josebak asko gozatzen duelako Axirekin gutxitan izaten dituzten elkarrizketa luze, abarotsu, otordu ostekoekin, areago maitasunaren islatarako dituelako, ezen ez ezer interesgarritarako.\nEta Axik Miren Akerretarena kontatuko dio. Egoki, kronika bat egiten ariko balitz bezala, lasai, Josebari egindako erregalia moduan, bai baitaki gustuko dituela maitasunaren sasi-antzezte horiek.\nPostreetarako aitatuak dituzte Mirenena; Andrew Motion-en poemak; oroimenik gabeko gizonarena —“Motionen poemetan bizitzaren bat-batekotasuna, aldakortasuna, ezustekotasuna azpimarratzen da bukaeran” zehaztu dio Josebak batzuetan izaten duen hitz egokiarekiko zurruntasunarekin—; Begoña eta —halaxe esaten diote— KulturaSustatzekoZuzendaritasuna tarteko Muñoz Eugirekin izan duen liskar publikoa: Axi, Begoñaren aldeko, gertatu denaz axolagabe, lagunen aldekoa izan behar delako beti; Joseba, Muñoz Eugiren aldeko, ustez arrazoia alde duelako, agerikoa baita etb-1 kakazaharra dela eta Eusko Jaurlaritzak euskal literatura sustatzeko egiten duen ahalegina exkaxa baino exkaxagoa dela; Txatoren sareetan eroritako azken ligea; Lander eta Lokarriko lana, Lander eta sexuaren zulo beltzetan ezkutaturiko praktika desberdinak, Lander eta sexuaren zulo beltzetan ezkutaturiko praktika desberdinetan saiatzea nobioa aurkitzeko esperantzarekin.\nAxik poltsatxoa erakutsi dio Josebari. Kokainaz hitz egin dute, izan zuten bolada hartaz, ia astebururo kokaina hartzen, afaltzera atera, parranda, zigarroz ito, eta, zorionez, nola aldendu zituen bizitzak, Joseba Axi baino gehiago, duela lau urte-edo hartatik eta bizimodu lasai —tabakoa ere utzi zuten— baina aspergarriago batera bideratu, Axiren zaputzerako. “Krisi ekonomikoa ondo etorri zaigu” egin du ironia Axik, Josebari ironia krudela irudituko zaiolako usteaz ezaxola.\nLehendabizi Axi joan da, eta gero Joseba. Kopa bana eskatu dute.\n“Uste dut gureaz mintzatu beharko ginatekeela” bota du Josebak, espantu kutsua ironia azpimarratzeko erabiliz.\nAxik, erronkari eutsi dio begiak harridura keinu nabarmenegiz zabaldurik: “Gurea!!!”.\nBarre egin dute biek, gurea hori urtetan erabili duten gaia balitz bezala, baina norbaitek galdetuko balie gertatu eta gertatzen ari zaienari buruz asko solastatzen diren, biak ala biak ezezkoan ados egongo lirateke. Josebak, zeinaren gainean erori baita urteekin bikotearen singladura, gutxiegi iritziko lioke, eta Axik, ez gutxiegi ez lar, besterik gabe: “Behar dena”. Kontua da esantzat eta jakintzat jo dituztela urteekin sortutako aztura eta hitzerdiak.\n“Eta zure ustez zer gertatzen zaio gureari?”.\nEta orduan Josebak urteak aipatu ditu —egon da Muñoz Eugiren “Urteak badoaz” poema aitatzeko, baina nahiago izan du bere horretan utzi—, eta monotonia, eta elkarrekiko arreta eza, eta gero eta gehiago kostatzen dela autoa edo autobusa hartu eta Iruñetik Bilbora —Axi mahaiaren beste aldean, argifokupean, guapo dago, imintzioka ikusi duenean— eta Bilbotik Iruñera ibili beharra, eta ilusioa jarri beharra, eta...\n“Ilusioen kutxa hutsik dago”, Axik.\n“Bai, ilusioen kutxa. Onartzen dut azken boladan zerbait falta zaigula”.\n“Sexua, besteak beste”.\n“Bueno, boladak izaten dira sexu askokoak eta sexu gutxikoak” laburbildu du Axik.\nJosebak baiezkoa egin dio, senak zerbait ez dabilela ongi aditzera ematen dion bitartean.\n“Askokoak edo gutxikoak. Orduan kanpoan maiz larru jotzen ari zara?” galdetu du Josebak, erantzunaren beldur.\nUstekabean harrapatu du Axi galderak, ezohikoagatik galdera beragatik bainoago.\n“Bueno, ez, ez da hori. Baina egin genuen akordio hartan gauza hauetaz ez mintzatzea onartu genuen”.\nJosebak onartu behar izan dio, ez diotela elkarri hor zehar izan dituzten sexu harremanez inoiz hitz egin, Txatoren harridurarako, eta Kennethena gertatu zenetik ez dutela inoiz hirugarren bat ekarri haien ohera. Eta hori kontatutakoan Txatok behin iradokia etorri zaio gogora, alegia, harreman homosexual bat, marika izan zen Txatok erabili zuen hitza, eramateko moduari dagokionez, beharbada zintzoagoa —eta iraultzaileagoa— dela bikote harremana egiaren gainean eraikitzea, “Egia elkarri gauzak kontatzea da” zehazten ziola. Josebak —ordurako irakurria zuen Foucault—, egiaren indar inposatzailearekin erantzun zion, egia esan beharraren beharrak eragin zitzakeen bikote arteko gaizki ulertuekin, eta, gero betikoa, Txato ernegatzen zuenarekin, “Egiarik ba ote dago?”. Eta Txatok baietz erantzun zuen: “Egia dago, eta ez erantzun nik noizbait nire amoranteak engainatu ditudala esanez, engainuak egia badela onartzen du, eta zure sinplekeria filosofiko horiek ez”.\n“Bai, baina igual akordioa alda daiteke” esan dio Josebak. “19 urte paktu bat errebisatu gabe...!?”.\nAxi gotortzen nabaritu du Josebak.\n“Zertarako errebisatu nahi duzu akordioa? Zer aldatuko luke? Zer jakin nahiko zenuke, zenbatekin oheratu naizen 18 urtetan? Norekin oheratzen naizen orain? Hori agindu dizu zure Foucault horrek?”.\n“19 dira; norekin ala zenbatekin? Norekin oheratzea ezinezkoa duzu, printzipioz ezin duzulako errepikatu”.\n“19, igual du. Norekin ala zenbatekin? Igual du”.\nJosebari Axiren txango sexualei buruz jakin nahi izatea tontakeria iruditu zaio. Gogoak atzera egin dio Josebari, San Frantziskotik itzulitakoan banandurik egon ziren hiru hilabete haietara. Hara zer hiru hilabete! Ez zuen sekula horrenbeste min izan. Hasieran errealitateak zentzua galdu zuen; gero, ezin sinetsirik ibili zen bolada labur batean; ondoren sumina egin zitzaion, suminetik herra Axirekiko eta munduarekiko; eta, azkenean, tristura sakon bat. Batetik bestera jauzika ibiltzen zen egunaren buruan mila aldiz goitibehera batean bezala. Axik ez zion Iruñea eta harremana zergatik utzi zituen adierazi. Bigarren hilabetera arte ez zion kara eman, ez zituen bere deiak erantzuten, eta gerora, hiru hilabete haien ondoren, “bera prest egon zenean” deitu zion eta erdibidean gelditu ziren, “erdibidean-edo”, Lekunberrin, lehenago bideberri nazionalaren ertzean egon arren Sakanako autobidea egin zutenetik bazterturik gelditu zen aspaldiko jatetxe batean. Ordurako zazpi kilo galduak bazituen ere, lasaitzen hasia zen, hobeki lo egiten zuen, eta lanean, ahalegin handiz, kontzentratzeko gauza zen. Beste kontu bat zen bizitzari zentzua ematea. Zenbat aguantatu zuen Txatok! Akordatu zen lotsa eman ziola argal azaltzeak, laidoaren seinaletzat zituela berak sufrimenduaren eraginez galdutako kiloak, beste batek amodio handiaren erakusgarri lituzkeenak. “Kontuz ibili ezean utzia izateak barne homofobia lokartua esnatzen baitu, norbere buruaren gaineko gorrotoz eta lotsaz edo uztailearekiko gehiegizko herraz” laburtu zion Txatok, euskaraz behartu gabe aritzen zenean ateratzen zitzaion Erriberako azentu harekin, justu orduan, amodiotik gorrotorako bidea segundo baten buruan ehun aldiz egiten zueneko hartan.\nEseri zirenerako Josebak jakin zuen itzuli egingo zirela, ez ordea, hark amestutako baldintzetan, Axirenetan baizik. Barkamena eskatu zion Axik, baina hitz-erdika, ardura bere buruari barik izate abstraktu bati egotzirik. “Badaude nire nortasunean zuri min egin dizuten hainbat gauza”. Stop. Tartea egin zuten isilik. Josebak leihotik ageri zen zeru zatia bilatu zuen, kukuka ari ziren eguzki printzak. “Baina larrua jo bakarrik; sentimenduak sartzen badira, esan egin behar da” laburtu nahi izan zuen Josebak. Ez, ez du inoiz kontratupean horrelako jakinminik izan.\n“Arrazoi duzu, baina niri gustatuko litzaidake bion artean beste norbaitekin enrollatzea”.\n“Esan nizun ez nuela hirukoterik egingo San Frantziskokoaren ondoren” moztu du lehor Axik, tonua pixka bat gora.\n“Aizu, eta negoziatu?”.\n“Zer negoziatu behar da nahi ez badut?”.\nHori da Axi. Gotorleku bat batzuetan, ez badu zerbait egin nahi, ez du egin nahi, eta kito; harendako ez dago erdiko biderik, bere burua negoziaketetan sartzerik, beharbada saia gintezkerik. Ez, ezetz da. Akabo.\n“Baina zergatik ez duzu nahi? Zer gertatu zitzaizun San Frantziskon?”.\nZartako bat bezala izan da galdera Axirendako. Zertan ari da hau orain sekula egin gabeko galderak egiten? Ez dute ba utzi eta berriz hartu zutenetik adosturiko bizimodu bat osatu bikotearen lege idatzibakoei jarraiturik? Ez zaie bada ongi joan? Zertara dator etengabe gogoeta egin behar hori? Azkeneko 19 urteetan ondoan, aurrean, atzean, gainean, azpian, alboan izan duen bisaiari so egin dio: oraindik gazte mantentzen da, ez du zimur gehiegi, begi urdinek traza argitzen diote, bixar urdintzen hasiak halako eite interesgarri bat ematen dio; eta beherago oraindik jarraitzen du itxuroso, beharbada, bera ez bezala, gizenegi, lodikerak txintxilikatzen hasiak. Maite du. Maite du? Maita daiteke norbait 18 urte ondoren?, edo 19?, igual du! Seguru dago Josebak baietz erantzungo lukeela. Maite du, nahiz eta maitasun hura...\nBerak ere ez daki zer gertatu zitzaion San Frantziskon. Zer ostia!? Zertara dator galdera orain? Urteak dira Kennethez akordatu ere ez dela egiten. Iñigo igaro zaio gogotik hanka puntetan. Iñigo. Iñigo. Apalategiari eusten dioten metalezko barrak; bertan argiak egiten duen distira; whiskiaren errainu gorrixkak; ginebra botilen ardora koloretsuak; ardo botilen ilara ordenatuak, label zurixken fita urreztatuak, brillant; kamareroaren mugimendu zehatz eta geldoak basoak lehortzen; mahai gehienak jada ilunpetan, hegi berdexkak agerian. Iñigo. Galdetu behar dio zer iruditzen ari zaion oparitu dion Bestela Izanik liburua, Josebarenez, euskal literaturaren azken hita. Axi... koadroen hurrenkera ordenatua, zutabearen arrakala zurixkak, zoruaren kolore beltzaxkaren laztasuna...\n“Nik uste dut ondo gaudela erabaki genuen harekin” esan du Axik.\n“Nik uste dut ezetz. Bata bestearengandik aldentzen hasi gara. Begira sexua”.\nJosebak gauza horietan sinesten du, berak nahiago du egunean bizitzea.\nEgunean, hori da hitza.\nKamareroak zeharka so egin die. Bezero bakarrak dira jantoki ilundu berrian, haien mahai gaineko argia da izekita dagoen bakarra. Axik irribarre egin dio. Ohartu da Joseba ohartu dela berak kamareroari irribarrea egin diola, eta libertigarria iruditu zaio, zeloek Josebari eragin diezaioketenaz sadikoki gozatuz.\nJosebari oraindik harrigarria egiten zaio Axirekin hizketan aritzen denean izaten duen tunel batean egotearen sentsazioa, ez bertan dagoenean —orduan haien arteko bikotea baino ez da, gorabeherekin, liskarrekin, alegrantziekin— baizik eta bukatutakoan elkarrizketatik burua jaso eta munduari egiten dion lehengo begiratu aldian dena arrotz zaiolako sentsazioa, haien arteko intimitate hura —behartua ziur aski— balitz bezala errealitate bakarra, eta gainontzekoa ametsezko mundu ulertezina.\nMahai gainean dute kontua. Axi Bilbora etorri zenetik ez dute diruaz inoiz hitz egin; “Horrenbesteraino gara klase ertaina” pentsatu du Josebak. Iruñean bizi izan ziren garaian bazuten bien arteko kontu korronte bat alokairua eta gainontzeko etxeko gastuak pagatzeko, baina “banandu” zirenetik —Josebak tonu adarjotzailean batzuetan erabiltzen duen hitza da— ez dira inoiz diruaz mintzatu, batak besteari noizean behin egin dizkion maileguak gorabehera.\n“Nik badakit zer gertatu zitzaizun San Frantziskon. Eta duela gutxi jakin dut niri ere antzekoa gertatu zitzaidala” arrapostu egin dio Josebak Axiri.\n“Joseba, ez jo hortik! Egunean, moñoño, egunean bizi behar da. Bost axola San Frantzisko!”.\nLamiak tabernara jo dute bigarren kopa hartzera. Eta handik Highera, nahiz eta Josebak ez duen gustuko. Seguru asko ireki zutenetik —hirurogeiko hamarkadan izango zen— aldatu barik dago: azulejo zuriak, ispilua, komunak —dutxa antzeko batek inoiz egin gabeko praktika sexualak iradokitzen ditu—, goian gela iluna, labirinto exkax bat, non argiak piztean jendea agerian geratzen baita bere zereginetan, prakak orkatiletan bildurik, batzuk-batzuk kamisetak goraturik eta alkandorak zabalik, baten bat, ausartena —eroena esanen luke Axik— biluzik. High erreginatxo baten modukoa da, baina “Oraingoan denbora gainetik pasatzen ari zaio” pentsatu du Josebak, “eskabadora baten moduan”. Ia ez dago inor. Gazteek, eta zaharrek haien atzetik, Badulakera jo dute, duela zortzi urte inguru ireki zuten taberna moderno, hobeki dekoratu, garbi eta gela ilun gabeko batera; edo etxean gelditzen dira, aplikazio informatikoek haragia etxera eramanda. Eta telefono aplikazioetan, Lander gizajoari begiratu besterik ez dago, “Marika ergelak baino ez! Orain etak marikak hiltzen hasi behar zuenean, zer eta utzi”, esaldi harrigarria Lokarrin bakea eraiki nahian dabilen batendako.\nBarraren muturrean ohiko parrokiano egin dituzten lauzpabostez gain, Highen ez dago inor. Josebari oka egin zaio. Entzuna da jabearen xurkeria kondairazkoaz, eta hala ere ongi joan zaio duela lauzpabost urte arte. Zenbat istorio gertatuko zen bertan, eta, horregatik da taberna hori ahitze bidean den animalia espezie baten moduan babesteko zerbait.\nBi zerbeza eskatu dituzte. Ez dute elkarri ezer esateko, nahiz eta biek susmatu erabili duten elkarrizketa ez dela bukatua. Josebari egin zaio gaia ateratzeko deliberoa sendotasun gutxikoa izan dela, bere burua lasaitzeko amarru antzeko bat, hurrengo egunean, bixamonaren menpe, ez duela ezer aitatuko, ez hurrengoan, ez hurrengoan, ez hurrengoan; eta horrela jarraituko dutela azkeneko 18 urteetan bezala, bikoteek, makinek bezala, duten inertziaren indarraz, ongi antzean, baleko, are pozik ere.\nJosebak barra izkinara begiratzean Oskar Iruñekoa ikusi uste izan du. Zeharka begiratu du. Bera da. Urteak daramatza Bilbon atzera-aurrera, eta ez du inoiz ikusi... beharbada San Frantziskora egindako bidaia hartatik. Gero akordatu da entzun zuela ez zela Bilbon bizi, Sevillara alde egin zuela, marikiten nomadatasunaren arrazoietako nagusienari jarraiki, bikotekideen atzetik mundua batetik bestera korritzera.\nIrribarrez hurbildu zaie, hatzarekin seinalatzen dituela. Josebak erabaki du guapo dagoela, hogei urte zaharrago, baina hor daude sorbalda zabalak eta ilajea, Higheko foku mortuen argitara, ilunxko.\nEskua eskaini dio Josebari eta, behin helduta, elkar besarkatu dute. Josebak besoen indarra nabaritu du, bizkarreko giharren sendotasuna, eta beroa, beti harritzen baitu besarkadetako denboratxoan sortzen den beroak.\nOskarrek Axi besarkatzera jo du besoak zabalik.\n“Ez nauzu ezagutzen...” laxatu da Oskar.\nEta orduan Axiren aurpegia argitu egin da oraindik ere Josebari harrigarria iruditzen zaion egia berdaderoz, ezen berdaderoa egiten baitu Axiren eta Axik adierazten duenaren artean tarterik ez izateak, desiratzen duen desira eta Axi gauza bera balira bezala; aldiz, Josebarendako beti dago tarte bat, askotan desira hori desiratzera behartu duelakoz bere burua; edo desiratzen duena “eraikuntza lanetatik” datorkiolakoz, desioaren iturriaren ontziak jarioa duelakoz.\nEz dutenez elkar ulertzen, Axik barraren sarrerako aldera joateko keinua egin du eta segitu egin diote.\n“Zenbat denbora!” bota du Oskarrek.\nDenbora pasatua da haren gainetik, baina ez lukete txarrerako izan denik esango, baizik eta oinarrian dagoen trazaren alde-edo, zimurrek, haragiaren erortzeek, ilajearen bakantzeak —orain ikusi du buru ia soildua duela—, eskuetako larruazalaren laxatzeak alde egin dutela, gorputz horrendako gaztaroa pasatu beharreko aroa izan eta adinean aurreratuxea izatea berezkoa balitz bezala.\n“Iruñea utzi zenuenetik elkar ikusi gabe” laburtu du Josebak, azkenekoz San Frantziskora zihoazen bidaia hartan ikusi zutela ezkutaturik.\nOskarrek irribarre egin du.\n“Nik uste dut gayakanpada hura izan zela azken aldia. Amerikar batekin zeundeten”.\nAxiri gogoak atzera egin dio une batean. Zerbezari heldu dio gorputzak gogoeten bide malkartsuei itzuri egiteko helduleku moduan.\nKenneth! Gehiegitan agertzen ari da San Frantzisko gaur gauean. Galdetu baliote akordatzen den hartaz, ezetz erantzungo luke; gogoratzera jarrita, Kennethekin gertaturikoaz akordatzen dela, Iruñean izan zuten aste nahasi hartaz, baina gero San Frantziskon gertaturikoa errealitatearen halako azpil ilun bat baino ez da, azpilak beste azpil bat estaltzen duela. Horixe aurpegiratzen dio Josebak, errealitatea, arazoak esaterako, konpontzeko ez duela muinera jotzen, ez arakatzen, ez aztertzen, ez eta irtenbiderik aurkitzen ere, azpil bat paratzen diola errealitate horri, “Eta azpilez azpil errealitatea tinta tanta lodiz zipriztindutako koadroa bilakatzen joango zaizu harik eta erabat ilu...”.\n“Bai eta ostiak ere!” erantzun dio aipatutakotan, inoiz irribarrez-edo; behin, gogoan du, haserre, “mamia ukitu zuelakoz”, Josebaren ustez. “Berriketak”, haren erantzuna.\n“Eta zuk, zer bizi klase?”.\n“Noiztik...? Juanillorengandik? Ala, homosexualitatea bide, mundua aldatu nahi izan genuenetik?”.\nIrribarre egin die.\n“Ala zenutenetik, ze ni ez nengoen nireekin. Ze Juanillok esaten zuen moduan, jo dezagun larrua nahi dugunarekin, baina nik jotzen nuenean, muturra, istilua eta bekain beltza besterik ez. Baduzue haren berririk?”.\nJosebari iruditu zaio antsia arrasto bat geratu dela dilindan galderaren ondoren.\n“Honek esango dizu... uste dut badutela harremana”.\n“Joder, Joseba, betiko moduan... Oskarrek ez du jakingo ezer hari buruz noiztik, 93. urtetik?”.\nJoseba lotsatu egiten da oraindik ere Axik jendaurrean errieta egiten dionetan, izan ere, badaki Juanillo eta Oskar...\n“Ez, ez, egon gara bizpahiru aldiz, onesean. Hasieran kalean ikusi eta ez genuen elkar agurtzen, baina hemen bizi nintzela behin topo egin eta mintzatu ginen, eta gero beste behin elkarri deitu... baina gauzak hausten direnean...”.\n“Bai, aldarrikatzen zenuten ligeak lagun bihurtzeko gay jendeak zuen joera hura ona zela eta abar” jarraitu du Oskarrek.\n“Zenuten...?” egin dio irribarre Josebak.\n“Genuen” onartu du Oskarrek. “Baina ni berehala ohartu eta dezepzionatu egin nintzen; gauza bat da teoria, beste bat praktika. Eta orduko Herri Batasuneko nire militantzian ez bezala, zailagoa zen gaytasunarekin iraultzarekin baino koherenteagoa izatea. Bi gauzak nahasten zirenean gainera. Nafarroako ehgamen gehienak Batzarrekoak zineten...”.\n“Neroni ez” erantzun du Josebak.\n“Neu ez nintzen ezta ehgamekoa ere!” bota du Axik, baso hutsak seinalaturik beste zerbeza bat eskatuko duelakoa eginez.\n“Eta zu non ibili zara urte hauetan?”.\nEta orduan sorbaldak ñarrotu zaizkio, eta begiak lausotu. Dos Hermanasen bizi izan dela: “Bertako batekin” —euskara zein itsusia den batzuetan erreferenteak seinalatzeko orduan, pentsatu du Josebak—, “ni baino hamabost urte zaharrago batekin, Manuelekin; Juanillorenaren ondoren ohartu nintzen zaharragoak gustatzen zitzaizkidala”; eta hamar urtez-edo bikotekide izan zirela, baina gero ahitu egin zela hura, eta beste hamar urtez bizi izan zirela elkarrekin bikote izan gabe —bikote bizimodua eginez baina bikote izan gabe—; eta duela urtebete edo beste zerbait behar zuela eta Bilbora etortzea erabaki zuela; “Informatikoa naiz, badakizue, eta lana topatu dut. Eta orain hemen, bakarrik”. Burua altxatu du Josebak tabernaren hondora begiratzeko. Betiko parrokianoak. Kamareroa, gaztea, hartza, guapoa, bizarduna... denentzat ere gazteegia. Konspirazioan ematen dute barraren bukaerako parrokianoek. Seguru larunbatero etortzen direla, eta barraren ertzean haien bizitzatik salbatuko dituen gizonaren zain daudela. Haserretu egiten dute Joseba, berak ez bezala, ez baitute haien alde borroka egiten, ez dute haien bizitza eraikitzen, ez dira berrasmatzen, hitz batean, ez dira marika. Axiri begiratu dio harro. Ilaje beltza, aurpegi zorrotza, adimena... uxatu egin ditu sualdiak, bikotearen gaineko gogoeta eta norabidea bere lepora bota izana, azken boladako nagia eta utzikeria, oso ongi jakin ez baina susmatzen ez duen zer edo zer. Harro sentitu da bere bizitzaz, baita Oskar kontatzen ari denarekiko. Nola liteke bikotea bukatu eta beste hamar urtez elkarrekin jarraitzea?! Txato entzun du errietan, bikote bat da bik bikotea direla erabakitzen dutena.\n“Manuel gaixotu egin zen, gaixotasun larri bat dauka, eta gelditzea erabaki nuen; baina halako batean, hil ala biziko ebakuntza egin behar ziotela, nire buruari galdetu nion zer egiten ari nintzen han... eta Manuel uztea erabaki nuen. Hasieran ez zuen onartu nahi, baina orain gaixotasuna egonkortu denean... Ez nago ongi, dena dela” bota du halako tokian halako aitorpenak Joseba eta Axirengan sor dezakeen atzerakoa kontuan hartu gabe.\nAxik pentsatu du: marikek, diren lakoak direla, beren bizitzaren gainean halako laburpen borobilak —espantuak nortasunaren araberakoak dira— egiteko demaseko joera dute. Eta Joseba poztu egin da, Oskarri —barraren ertzean dauden beste horiei ez bezala— bizitza eraikitzen lagunduko diolako espantuzko laburpenaren borobiltasunak, sendotasunak, are desegokiak.\n“Asko akordatzen naiz azken boladan, eta batere gorrotorik gabe diot...”.\nAxik eta Josebak zeharka elkarren begirada bilatu dute taberna zuloaren ilunean, Josebaren pozerako, maitasun adierazpentzat jo baitu, egunerokotasunaren aztura bainoago, “ez nago ongi, dena dela” baino zerbait borobilago eta, beharbada, larriagoa datorrela igarririk.\n“Akordatzen naiz, Juanillorekin utzi ondoren Iruñeko ehgamekoek bizkarra eman zenidatenean eragindakoaz. Garai hartan zuk eta Txatok berariaz aipatzen zenuten Etika Marika hartako puntu batekin akordatu naiz askotan: marikak leiala izan behar du beste paria batzuekin, beraz bikotekidearekin leiala izan behar du; horrek esan nahi du egiak eta justiziak gauza guztien gainetik egon behar dutela. Eta nire kasuan... ez dakit...”.\nAxik ez du atzera ahoskatu nahi izan bera ez zela ehgamekoa, egokitasun sozialerako duen dohaina gidari.\nJoseba desenkusatan hasi da zizaka, duela hogei urteko kontuak zuritu beharrak eragindako ezustekoa eta antzinako errua akuilu.\n“Lasai” eskua sorbalda gainetik bota dio, “ez ditut kontu zahar haiek atera nahi, baina hori erabili dut buruan. Bilbon bizi garen nafarren bazkari bat egin beharko genuke!”.\n“Ok, esango diot Txatori!”.\nJosebari iruditu zaio Oskarri gogoa ilundu zaiola. Axi seguru dago. Ilundu ez, belztu.\nNahiko mozkorrik etxe atarira ailegatu direnean ere ez dute Oskar aitatu.\n“Aizu” bota dio Josebak, “ohartu naiz Bilbora bizitzera etorri zinenetik berriz ere elkarrekin bizitzeko esperantzatan bizi izan naizela, 19 urtez hor izandako zerbait dela. Eta badakit oso zaila dela, baina nola sentitzen naizen jakin dezazun nahi dut”.\nAxik ezin du sinetsi. Ze gau arraroa! Zertara dator hori orain.\n“Ez dugu ba eztabaida hori afaltzerakoan bukatu?!” bota du ia garrasika.\n“Nola bukatu?! Gure harremanaz mintzatu gara. Eta niri hori esan gabe gelditu zait”.\nJosebak Axiren sualdia enbataren moduan sortzen nabaritu ahala urruntzeko ahalegina egin du, gero eta urrunago gogoa, Axi gero eta txikiago, haren haserrealdia gero eta ñañarroago.\n“Zu beti igual... gauzak bukatutakoan berriz ere ireki behar”.\nAtea zabaldu eta lekua egin dio.\n“Ez naiz igoko” bota dio Josebak.\nEta portalean barna desagertu da, “300 mailako kolesterolarekin” pentsatu du Josebak sadismo ukitu batekin. Josebak Uribarriko plazari so egin dio. Isil dago. Distira egiten dute argiek; harantzagoko eraikinak itzal ilunak dira. Uste ez bezala, alkoholaren anestesiaren hondoan ez dio Axik min egiten, Oskarren akusazio ia arbinduak baizik. Bueno, Axik ere bai, haren nagusikeriak, haren oldarrak, beraren gaineko haren itzalak. Mina baino areago, zaputza. Beherantz hasi da txinbilin-txanbalan. Autorantz. Kontuz ibili beharko du gidatzerakoan. Badaki bide luzea duela Iruñeraino.


2022. urterako 24.363.525 euroko aurrekontua izango du Udalak gaur Udalbatzak onartu ondoren - Gaurkotasuna - Hondarribia\n2022. urterako 24.363.525 euroko aurrekontua izango du Udalak gaur Udalbatzak onartu ondoren\nDatorren 2022 urterako Hondarribiko Udalak 24.363.525 euroko aurrekontua izango du. Hala erabaki du ia hiru ordu t'erdiz luzatu den Osoko Bilkurak, EAJren aldeko botuekin (9), eta ABOTSANITZen (4), PSE-EEren (2) eta EH BILDUren (2) aurkakoekin.\nErabakia hartu aurretik, ABOTSANITZek aurkeztutako osoko emendakina ez da onartu, eta bai aldiz 277.200 euro inguruko 11 zuzenketa, 4 alderdi honek aurkeztutakoak, 3 PSE-EErenak, 2 EH BILDUrenak eta azken biak EAJ-k aurkeztutakoak.\n“Eskerrak eman nahi dizkiet aurrekontu proposamena landu duten guztiei, bereziki Juan Mari Altuna zinegotziari, pandemia eta ziurgabetasun egoera honetan landu den aurrekontua baita. Hori da bizi dugun egoera Hondarribian ere, pandemiak sortzen duen ziurgabetasuna. Aurten gure erronka horri aurre egitea izan da eta datorren urteari begira, Hondarribia indarberritzea da gure asmoa. Pertsonak eta familiak indarberritzea, Hiriko ekonomia indarberritzea, herritarrentzako zerbitzuak indarberritzea eta hiriaren garapena indarberritzea” esan du Txomin Sagarzazu Alkateak.\n“EAJren lau lehentasunei begira, persona eta familientzat 3’5 milioi bideratuko ditugu, herritarren zerbitzuak hobetzeko 4’7 milioi, ekonomia sustatzeko 1’2 eta hiriaren garapen jasangarrirako 7’8 milioi euro”.\n“Dirulaguntza izendunetan 560.000 euro bideratuko dira gizarte eragile, nazioarteko kooperaziorako, gazte ekimenetarako, euskararen erabilera herrian sustatzeko edota kulturgintza, auzogintza eta kirola lantzeko adibidez… EAJren udal gobernuak jarrera aktiboarekin jokatuko du eta egoera erantzukizunez kudeatuko du, zuzentazunez, gardentasunez, hurbiltasunez, lankidetzaz, partaidetzaz eta ahalik eta eraginkortasun handienaz” zehaztu du Sagarzazu Alkateak.\nABOTSANITZ-ek aurkako bozka eman du “aurrekontu honek ez diolako erantzuten herriaren beharrei bere osotasunean. Ez dio errealitateari erantzuten baliabideen aldetik, gardentasunaren ikuspegitik egin beharreko kontrol edo jarraipenari zailtasunak eragiten die eta herritarren partehartzeari izkin egin zaiolako”.\nPSE-EEk ezetza eman dio aurrekontuari, “ez diolako hiri honek dituen beharrei erantzuten, edukin aldetik hutsa da eta ez dute balio COVID 19aren pandemiak sortutako krisiari indarrez aurre egiteko. Aurtengo aurrekontutik zati handi bat ez da exekutatu eta hurrengora eramaten da. EAJren kudeaketa gaitasuna dudan jartzen dugu”.\nEH BILDU ere aurka agertu da. “Presaz iritsi zaigu Udalbatza. Negoziatzeko zailtasunak ditugu, eta aurrekontu hau kontserbadorea eta kontinuista da, ausardia falta zaio. Partehartze prozesuetan zerbait mugitzen ari da eta hori da positibo izan dezakeen bakarrenetakoa aurrekontuak”.\n11 zuzenketa onartu dira\nAlderdi guztien artean aurkeztutako ia 159 zuzenketen artean, 11 onartu dira. ABOTSANITZen bizikleta aparkaleku estalperako 25.000 euro, bizikletentzako aparkaleku gehiago egiteko 6.000, nagusientzako banku eta aparatuak erosteko 3.000 eta puntu ilunen proiektuak gauzatzeko tailerrak egiteko 15.000 euro.\nPSE-EEri onartutakoak Mugondorako alternatiba ikerketetarako 50.000 euro, Erreginaren Baluartean eskuhartze bat egiteko 9.000 euro eta eguzki plaken instalakuntzen inguruko proiektu baterako 18.150 euro.\nEH BILDUri onartu zaizkionak euskarako dirulaguntzetarako 30.000 euro eta pobrezia energetikoari aurre egiteko 25.000 euro izan dira.\nEAJri onartu zaizkionak Arrantzale Auzoa eta Santiago kaleko proiektua idazteko 90.000 euro eta San Telmo inguruan arku tiroketako proiekturako 6.050 euro.\nBeste zenbait puntu\nAurrekontuez gain, aurrera atera dira 2022ko Plantilla Organikoa eta Lanpostuen Zerrenda onartzeari buruzko proposamena, edota Hondarribiko kale batzuk asfaltatzeko eta urbanizazio-lan osagarriak egiteko obrak esleitzeko onarpen proposamena ere, 4 eta 5. puntuetan.\nAzken bi puntuetan, Udaleko eraikinak garbitzeko zerbitzua esleitzeko proposamena eta Sainduaren xehetasun-azterlana behin betikoz onartzeko proposamena onartu ditu Udalbatzak.


Zerain: Oiharte sagardotegiak Euskal Sagardo berria aurkeztu du - Noticias de Gipuzkoa\nZerain: Oiharte sagardotegiak Euskal Sagardo berria aurkeztu du\n'Markesa' lau sagar motaz egindako sagardo ekologikoa sortu du Zeraingo Oiharte sagardotegiak\ne. cáceres ayestaran 16.07.2021 | 00:30\n'Markesa' Euskal Sagardoaren aurkezpena, Oiharten.\nZerain – Atzo goizean ospatu zen Markesa Euskal Sagardoaren aurkezpena. Zeraingo Oiharte Sagardotegiaren sagardo berria da, izaera handikoa eta oso orekatua, sor-tzaileen aburuz.\nZerainen, garai batean Markesarenak ziren lursailetan dauden sagarrondoetako sagarrez egindako sagardoa da, lau sagar mota desberdin uztartzen dituena: Urtebi Haundi eta Txikia, Txalaka eta Gezamina sagarrak.\nMarkesa Euskal Sagardoa ekologikoa da, Oihartek bere sagarrak era ekologikoan ekoizten baititu. Ekologikoa izatearen helburua kalitatezko produktu osasuntsu bat eskaintzea da.\nOiharten ospatutako aurkezpenean, Haritz Eguren eta Maite Retolaza, sagardotegiko jabeak; Mikel Garaizabal, sumellerra; Javier Plasencia, Elikagaien Kalitate eta Industriako zuzendaria; Mikel Arrillaga, Hazi fundazioko marka eta merkatuak arloko arduraduna; Iñaki Labaka, Gipuzkoako Foru Aldundiaren Ahaldun Nagusiaren gabineteko aholkularia; Jon Ubide, Goierri Turismo Agentziaren Turismo teknikaria; Unai Agirre, Euskal Sagardoa Jatorri Deituraren koordinatzailea; Amaia Zubeldia eta Olatz Mitxelena; Gipuzkoako Sagardogileen Elkarteko teknikariak izan ziren bertan.\nBestalde, Arantzazu Mujika biolin joleak, eta Aitor Mendiluze bertsolariak ekitaldia girotu zuten.\n"Markesa oso egokia da edozein jatetxeetako kartarako, haragi eta arrainekin uztarteko, zein beste hainbeste produktuekin kontsumitzeko", adierazi zuten adituek. "Trago luzeko sagardoa da, txinparta ondo barneratuta duena, 10-12 gradu artean edateko aproposa, posible bada kopan edo edalon-tzi zabalean", gehitu zuten.\nOiharte Zerainen kokatuta dagoen sagardotegi gaztea da Oiharte. Haritz Eguren eta Maite Retolazak zuzentzen dute, eta 2010. urtetik bertako sagardoa merkaturatzen dute. Beraiek izan ziren Euskal Sagardoa latan komerzializatzen hasi ziren lehenak. Gainera, Euskal Sagardo ekologiko eta premiuma dute, eta Euskal Sagardoaz ez ezik, sagardo aparduna eta izotzezeko sagardoa ere bai. Orain, gama altuko Markesa Sagardoaren txanda heldu da.


Anoetako Udalak 168 dei egin ditu herriko adinekoen errealitatea ezagutu eta haien beharrak hautemateko - Noticias - Anoeta\nAnoetako Udalak 168 dei egin ditu herriko adinekoen errealitatea ezagutu eta haien beharrak hautemateko\nAnoetako adinekoen laurdena bakarrik bizi da, eta hamarretik zortzik azaldu du oso nekatuta dagoela.\nJoan den martxoan, dei bidezko arreta zerbitzua eman zien Udalak herriko 75 urtetik gorako biztanleei. Dinamikaren helburua izan da, batetik, identifikatzea osasun-krisiak zein eragin izan duen pertsona horiengan; eta, bestetik, lehen eskutik ezagutzea haietako bakoitzaren errealitatea. Deien bitartez, Udaleko gizarte-zerbitzuen sailak adinekoen beharrak hauteman ditu, gerora eskaini ahal izateko baliabide bat, zeina haien premietara egokituko baiten.\nPello Estanga alkateak gertutik jarraitu du prozesua eta azaldu duenez, “harrera oso ona eta beroa” izan du dei-zerbitzuak herritarrengan. Dena dela, kezka ere adierazi du lanketatik lortutako informazioarekin: “Emaitza oso esanguratsuak dira eta herriko 75 urtetik gorako adineko jendearen errealitatearen isla dira”.\nDeia jaso duen hiru laurdenak ez zuen udal gizarte-zerbitzuen berri, nahiz eta joan den urtean birritan bidali gutun bat horien berri emanez. Errealitate horren aurrean, Udala lanean ari da gizarte-zerbitzuak herrira zabaldu ahal izateko eta herritarren ongizatea bermatzeko ate bat gehiago eskaintzeko. Bide beretik, lanketari jarraipena emateko, deien dinamika errepikatzeko asmoa du udaleko gizarte-zerbitzuen sailak.\nLanketaren nondik norakoak\nTelefono-deietan hainbat motatako galderak egin dituzte herritarren premiak hautemateko, eta, oro har, lau arlotako datuak bildu dituzte: arlo biologikoa (osasun-egoerari buruzkoa), arlo ekonomikoa (egoera ekonomikoari buruzkoa), arlo soziala (harreman sozialei eta inguruko sareari buruzkoa), eta arlo psikologikoa.\nGuztira, 168 herritarrek jaso dute dei bidezko arreta-zerbitzua. Horietatik %60,11 emakumeak dira, eta %39,89 gizonak. Deiak jaso dituzten %4,1 zahar-egoitza batean bizi da, %24,40 bakarrik bizi da etxean, eta %71 bikote edo senideren batekin bizi da.\nArlo biologikoari dagokionez, hamarretik seik adierazi dute bizitza aktiboa mantentzen saiatzen direla; kontrara, mugikortasun-arazoak ditu %12ak. Osasun-egoerarekin jarraituz, %9ak gaixotasun orokorrak ditu, eta %13ak, berriz, gaixotasun psikikoak. Ekonomiaren alorrean, etxebizitza haien beharretara egokituta du %60ak, kasurako, igogailua eta komuna. Hamarretik hiru ez daude konforme eta aldaketak eskatu dituzte; eta hamarretik batek etxebizitza ez du egokituta, baina ez du aldaketarik nahi.\nBizitza sozialaren inguruan, pandemiaren aurretik %95ak bizitza sozial oparoagoa zuen. Bide beretik, guztiek azaldu dute pandemia hasi zenetik noizbait isolamendua jasan dutela; eta deia jaso dutenen hiru laurdenak esan du senideen premia handia sentitzen duela. Guztiek onartu dute, baita ere, buruhauste gehiago dituztela osasun-krisia hasi zenetik; eta hamarretik zortzik adierazi du oso nekatuta dagoela. Egoerarekin errudun sentitzen da galdekatuen erdia; hots, gaixotasunaren aurrean zaurgarrienak direla-eta, uko egin diote senideekin eta lagunekin elkartzeari. Horrez gain, hamarretik hiruk depresio-agerraldiren bat izan du eta %65ak dolua pairatu du.


Kalte-ordainaren zain daude oraindik Biescasko ezbeharreko hamalau kaltetu - Gizartea - Berria\nKalte-ordainaren zain daude oraindik Biescasko ezbeharreko hamalau kaltetu\n87 lagun hil zituen eta 200 zauritu lokatzezko uholde batek Aragoiko kanpalekuan orain hamabost urte\nIrati Elizalde -\n2011ko abuztuak 10\nBiescasko kanpalekuan (Aragoi, Espainia) 87 hildako —tartean hamabi euskal herritar— eragin zituen hondamendiaren auzibideak ez du amaierarik, ezbeharraren 15. urteurrena hilaren 7an bete den honetan. Kaltetuen aldeko lehen epaia eman zuen Espainiako Auzitegi Nazionalak orain sei urte, kanpina Gallego ibaiaren ibilgu ohian eraikitzea baimendu izana giza akatsa izan zela ebatzita. Ezbeharra aurreikusi eta saihets zitekeela ondorioztatu zuen auzitegiak, eta errudun jo zituen Espainiako Ingurumen Ministerioa eta Aragoiko Gobernua. Hala, kaltetu orori 180.000 euroko kalte-ordaina emateko agindu zitzaien Espainia eta Aragoiko gobernuei. Auzitegiak, ordea, ez zituen prozesu judizial hartan parte hartu ez zuten hamalau familia aintzat hartu, eta ukatu egin zien kalte-ordaina jasotzeko eskubidea, «beranduegi» zelakoan.\nEpaitegiz epaitegi ibiliak ziren familia horiek ere, baina bide judiziala etetea erabakia zuten ordurako. Baziren sei urte Huescako Probintzia Auzitegiak ezbeharra ezohiko fenomeno meteorologikoari egotzi, eta administrazioei arrazoi eman ziela. Auzibide penala agorturik, esku hutsik laga zituzten epaitegiak kaltetuek, tartean kalte-ordaina jaso ez duten hamalau familiak. Baina, Auzitegi Nazionalak kaltetuen aldeko epaia eman zuela jakinik, beste kaltetuei eman zitzaien kalte-ordainerako eskubidearen eske joan ziren hauek ere. Auzitegi Nazionaletik, ordea, ukatu egin zitzaien beste kaltetuei aitortu zitzaiena. Auzibide penala agortu zutenean errekurtsorako epea amaitu egin zitzaiela adierazi zieten.\nKalte-ordaina jaso ez duten Sergio Murillo eta Esteban Astarriagari babes judiziala ematen die Elena Melero abokatuak. «Zentzugabe jo du berak auzitegiaren erabakia: «Ez du ez hanka ez bururik. Auzitegi Nazionalaren epaiak Huescako Lurralde Auzitegiarena baliogabetu egiten du. Hala, aurreko epaia ez da aintzat hartzen zuzenbidean, ezeztaturik gelditzen da».\nAuzitegi Konstituzionalarena joko dute hamalau kaltetuek. Kalte-ordaina berdintasunez jasotzeko babes helegitea jarri baitute. Konstituzionalak babesa ukatzekotan, Europako Giza Eskubideen Auzitegira joko dute, beren kasua Estrasburgoko epaimahaiaren aurrean aurkezte aldera. Biescasko ezbeharraren kalte-ordaina eskatzeaz gain, epaiketa azkarrerako eskubidearen urraketa ere arrazoibide izango dute hamalau kaltetuek. Meleroren hitzetan, beren giza eskubideak «era bikoitzean» zapaldu direlako.\nBiescasen botatako euri jasak lokatzezko uholdea eragin zuen, eta azpian hartu zituen 87 pertsona, tartean hamabi euskal herritar. 1996. urteko abuztuaren 7 hartan, ekaitz arriskuaz ohartarazi zuten Aragoiko zenbait tokitan.\nBiescas inguruan, zerua erabat itxi, eta ordubetean 170 litro ur bota zituen metro koadroko. Euri jasak uholde ikaragarria eragin zuen, 500 metro kubiko segundoko, eta 13.000 tona sedimentu mugiarazi eta eraman zituen arrastaka. 1950. hamarkadan eraikitako hustubide artifiziala bultzatu, eta beste irteera bat bilatu zuen pilatutako materialak. Aras eta Gallego ibaien elkargunearen alboan aurkitu zuen uholdeak behar zuen tokia: Biescasko Nieves kanpalekua zegoen zelaian, alegia.\n87 hildako eta 200 zauritu izan ziren kanpinean, asko euskal herritarrak eta katanak. Igandean bete da ezbeharraren 15. urteurrena, eta ez da kaltetu guztiekiko zorra kitatu oraino.\n«Etika kontua zen kaltetu guztiok deitu eta kalte-ordaina denoi ematea»


Bizkarrezur-muinean ezartzen den mikrotxipak gaixo paraplejikoei ariketak egiten laguntzen die | Consumer\nBizkarrezur-muinean ezartzen den mikrotxipak gaixo paraplejikoei ariketak egiten laguntzen die\nGailuak pultsu elektrikoak askatzen ditu bizkarrezur-muinera elektrodo batzuetatik\narabera: Osteguna, 2010eko azaroaren 25a\nPultsu elektrikoak askatzen dituen mikrotxipak paziente paraplejikoei lagundu diezaieke bizkarrezur-muinean ezarri ondoren probatzen. Erresuma Batuko Ingeniaritza eta Fisikako Ikerketa Zientifikoen Kontseiluko (EPSRC) ikertzaile-talde batek garatu du gailua.\nMikrotxipak bulkada elektrikoak zuzenean askatzen ditu bizkarrezur-muinera zenbait elektrodotatik; estimulatzaile konbentzionalek, berriz, kanpotik funtzionatzen zuten, larruazalean pultsuak aplikatuz. Muskuluak estimulatzeko tresna horiek sortzeko aurreko saiakerek huts egin zuten bolumen handiegiak zirelako, baina, oraingoan, ikertzaileek “Active Book” izeneko gailu “txikiagoa” garatzea lortu dute, nerbio espinalen artean jartzen baita, liburu bateko orriak balira bezala.\nZenbait intentsitate ditu gailuak, muskuluen errehabilitazio-eremuaren arabera, Andreas Demosthenous irakasleak, ikerketaren egileak, azaldu duenez. Unitateak siliziozko txip bati atxikitzen zaizkio. Txip hori hermetikoki zigilatuta geratzen da, unitatea urez ez sartzeko, korrosioa eragin baitezake. Helburua da “Active Book” proba egiteko azterketa pilotuak datorren urtean hastea.\nDemosthenous irakasleak dioenez, gaur egun teknologiarekin posible dena baino muskulu-talde gehiago bultzatzeko ahalmena du ikerketak. Demosthenous irakasleak dioenez, potentzial hori “bizkarrezur-hodian ezar daiteke”. Muskulu-talde gehiago estimulatuta, erabiltzaileak “behar adinako mugimendua izan dezake kontrolatutako ariketa egiteko, hala nola txirrindularitza edo arraunketa”, erantsi du.\nMikrotxipa funtzio berreraikitzaile askotarako ere erabil daiteke; esate baterako, maskuriaren muskuluak estimulatzeko, inkontinentzia gainditzen laguntzeko, edo nerbioak estimulatzeko, hestearen ahalmena hobetzeko eta espasmoak kentzeko.\nelektrodoak médula espinal-eu microchip-eu parapléjicos-eu


Glosarioa - Ikasgela Fiskala Nafarroa\nJarraian, tributu-arloko glosario bat aurkeztuko dugu, tributu-administrazioan ohikoak diren hainbat terminoren berri emateko.\nAdministrazio publikoaren borondatearen adierazpena da, administrazio-ahala baliatzean gauzatzen dena, xede administratibo bat lortzeko efektu juridikoak eragitearren; administrazioarekiko auzien jurisdikzioak jarduketa hori kontrola dezake.\nTributu-aitorpenaren mota horretan, zerga-egitatea egin izana adierazten edo onartzen da, eta Administrazioak tributu bat likidatzeko ezinbestekoak diren datuez gain, zorra kuantifikatzeko elementuak eta zorraren zenbatekoa zeintzuk diren ere biltzen da. Gaur egun, Estatuko tributu gehienak sistema horren bitartez likidatu behar dira nahitaez, oinordetzen eta dohaintzen gaineko zerga izan ezik, kasu horretan aukerakoa baita.\nAhalmen ekonomikoa (kontribuzio-ahalmena)\nTributu-justiziaren kontzeptuaren oinarria da. Subjektu pasiboak duen ondarearen bolumena edo aberastasun-maila dela esaten da.\nTributu-teknikako tresna bat da eta, pertsona batek beste bati ordainketak egiten dizkionean, kopuru jakin bat kendu eta altxorrean sartzeko betebeharrean datza. Gaur egun, Pertsona Fisikoen Errentaren gaineko Zergari buruzko Erregelamendua onesten duen maiatzaren 24ko 174/1999 Foru Dekretuan eta Sozietateen gaineko Zergaren Erregelamendua onesten duen urriaren 13ko 282/1997 Foru Dekretuan araututa dago.\nSubjektu pasiboak zerga-administrazioari ordaindu ez dizkion zerga-zorrei aplikatzen zaien interesa da. Diruaren legezko interesarekin bat dator, % 25ean areagotuta, betiere dagozkien aurrekontu-legeetan besterik xedatu ezean.\nOhiko moduan, subjektu pasiboak emandako datuetan oinarritzen dira; datu horiek ziurtasun-presuntzioa duten egitateei buruzkoak izaten dira (beraz, gerora egiaztatu egin daitezke) eta administrazioak gerora ere erabaki bat har dezake horien gainean, kudeaketa-prozeduraren barruan.\nZergadunak legez finkatutako epea igaro ostean ordaintzen duen tributu-betebeharra.\nBehin betiko likidazioak\nBehin betikotzat joko dira zerga-egitatearen eta bere baloraketaren egiaztapen administratiboaren ondoren egindakoak, behin behineko likidazioa egin ala ez egin. Ikuskaritzak egindako egiaztapeneko eta ikerketako prozeduraren ondoren gertatzen direnak izan ohi dira. Halaber, behin-behinekoak ere behin betiko bihurtuko dira tributu bakoitzaren Legean finkatutako epea igarotakoan, preskripzioa alde batera utzi gabe.\nEtekin osoei legez ezarritako gastuen zenbatekoa kendu ostean ateratzen den emaitza.\nLikidazioa osatzen duten elementuak biltzen dituen dokumentua da, Ogasunak zergadunaren esku jartzen duena alegazioak egin ahal izan ditzan likidazio bihurtu baino lehen.\nLegea aurreikusitako diru-kopuruak dira, eta diru-sarrera konputagarriei kenduz gero, zerga-oinarria finkatzeko balio dute.\nTributuen Ikuskaritzak egiten dituen dokumentu garrantzitsuenak dira. Egiaztapeneko eta ikerketako jarduketen emaitzak biltzen dituzte, eta zergadunaren tributu-egoera erregularizatzeko proposamena egiten da edo egoera zuzena dela adierazten da. Izapide egintzak izaki, aktak ez dira aurkaratzeko modukoak berez. Dokumentu publikoak dira eta akta formalizatzea eragiten duten egintzen froga osatzen dute.\nTributu-prozeduraren izapide horretan zergadunaren entzuna izateko eskubidea gauzatzen da, betiere ebazpena eman aurretik. Interesdunak azaldutako egitate, alegazio eta frogak bakarrik agertzen badira prozeduran eta horiek bakarrik hartzen badira kontuan ebazpena ematerakoan, ez dago entzunaldiaren izapidea egin beharrik.\nZerga-tasen taula, mailakatua eta kuoten araberakoa, eta oinarri likidagarriari aplikatuta, zergaren kuota osoa kalkulatzeko balio du.\nZerga-onura bat da –tributu baten kuota gutxitzen du– eta legez ezartzen da, politika ekonomiko eta sozialaren helburu jakin batzuk betetzeko eta inbertsioak sustatzeko. Horrela, bada, PFEZren kasuan, ohiko etxebizitza erosteagatik kenkari bat ezartzen da.\nTributu-betebeharra iraungitzeko modua da, zergadunaren kreditu likidoak eta legez eska daitezkeenak likidatuta tributuen eta horien interesen kontzeptupean, betiere administrazio-organo berak egiten badu diru-bilketa eta preskribatu aurretik egiten bada.\nPertsona batek zerga-administrazioari etorkizunean ordaindu beharreko behin betiko kuotaren konturako ordainketaren kontzeptupean pertsona bati eman zaizkion gauzatako ordainsariengatik egin beharreko zenbatekoa da.\nAitorpen baten zorpekin zuzena kalkulatzea. Autolikidazioen kasuan, likidazioa esaten zaio zergadunak kalkulatutako zorpekina zuzentzen duen dokumentuari, «itzultzeko» edo «ordaintzeko» emaitza duten aldeak sortzen dituenari.\nZor baten ordainketa atzeratzea da. Zordunaren egoera ekonomiko finantzarioa dela eta, behin-behinean ezinezkoa baldin bazaio zorra garaiz ordaintzea, zerga-administrazioak ordainketa hori geroratu edo zatikatu egin dezake. Geroratzean, ordainketa atzeratu egiten da denboran, eta emandako epea igarotakoan diru-sarrera bakarrean ordaindu behar da. Zatikatzean, aldiz, ordainketa mailakatutako hainbat epemugatan banatzen da.\nZerga-oinarriari tributu bakoitzaren berezko legean aurreikusitako kenkariak aplikatzearen emaitza da. Kenkari horiek legelariaren borondatearen araberakoak izango dira, betiere zergadun jakin batzuei mesede egin edo aldeko tratua eskaini nahi dien arabera, eta kenkari horiek dagokion araudian ez direnean agertzen, zerga-oinarria eta oinarri likidagarria bat etortzen dira. PFEZn, honako kenkari hauek aplikatzen dira: mutualitateetan eta pentsio-planetan ekarpenak egiteagatik eta ezkontidearen aldeko konpentsazio-pentsioengatik eta seme-alabentzat ez diren elikagaiengatiko urteko kuotak, erabaki judizial bidez finkatutakoak.\nEskubide bat edo eskubide baten tutoretza-baliabideak galtzea esan nahi du, titularraren jarduerarik eza dela eta. Gaur egun, lau urtera preskribatzen dira honako hauek: administrazioak dagokion likidazioaren bitartez zerga-zorra zehazteko duen eskubidea, likidatutako zerga-zorren ordainketa eskatzeko ekintza, zerga-zehapenak ezartzeko ekintza, eta bidegabe egindako diru-sarrerak itzultzeko eskubidea.\nNorbaiti gauza bat berehala eginaraztea. Zerga-arloan, administrazio-agintariek eta Ogasun publikoko agenteek zergak kobratzeko jarraitzen duten betearazteko prozedura bat da, borondatezko ordainketarako epea igaro ondoren, beste epe labur bat emanda eta ohartarazita zordunaren ondarea zuzenean egikarituko dela ordainketa egiten ez bada.\nSalbuespena izango da, baldin eta «salbuespenezko» esaten zaion arau batek tributu-betebehar bat sortzea saihesten badu kasu jakin batean, baina arau hori gabe betebeharra sortu egingo zatekeen, zerga-egitatea egitearen ondorioz. Orain, atxiki gabeko kasuekin duen aldea zehaztea komeni da: legegileak zerga-egitatetzat jo ez dituen kasuak dira, hau da, ez dute betetzen legean aurreikusitako hipotesia eta, horregatik, ez da zerga-betebeharra sortzen, baina ondorio didaktikoetarako, zenbait legetan bildu ohi dira. Salbuespenaren ezaugarriak honako hauek dira, labur-labur: nolakotasun nagusia salbuespenezkoa izatea da, zergaren aplikazio-eremu subjektiboa edo objektiboa aldatzen duen aldetik. Gainera, bi arau behar ditu, bata atxikitzekoa eta bestea salbuespenezkoa. Azkenik, zerga-egitatea gauzatzea dakarte, baina ez tributu-betebeharra sortzea.\nZerga-egitatea eginda dagoela, ekarpena egiteko betebeharra sortzen den unea adierazten du. Garrantzi juridiko-praktiko handia du, –besteak beste– zerga-zorra zein unetan sortu den bereizteko aukera emango digulako eta, horren ondorioz, zer lege aplikatu behar den, subjektu pasiboen jarduteko ahalmena zenbatekoa den eta zer zigor aplika daitezkeen. PFEZn, sortzapena, oro har, urte bakoitzeko abenduaren 31n gertatzen da.\nEstatua edo tributuaren hartzekodun den erakunde publikoa.\nLegearen arabera zerga-prestazioak betetzera beharturik dagoen pertsona fisikoa edo juridikoa, nahiz zergadun gisa nahiz ordezko gisa. Legez zehaztu behar da (lege-erreserbaren printzipioa). Betebehar nagusia zerga-zorra ordaintzea da, eta horren osagarri izango dira tributu bakoitzerako eskatzen diren aitorpen eta komunikazioak egitea; kontabilitate-liburuak, erregistroak eta gainerako dokumentuak eraman eta gordetzea; ikuskapen eta egiaztapenak egiteko erraztasunak emateko betebeharra, eta zerga-egitatearekin lotura duten datu, txosten, aurrekari eta egiaztagiriak aurkeztea.\nAlde batetik, Zerga Administrazioaren eta tributuaren hartzekodun diren erakunde publikoen eta, bestetik, tributu horren subjektu pasiboen artean ezartzen den lotura juridiko eta pertsonala.\nTributu-arloko eta arlo juridikoko arau baten aurkako jarrera oro. Tributu-arloko arau-hausteak dira legeetan tipifikatutako eta zigortutako ekintza eta ez-egiteak, dela doluz, dela erruz jokatuta.\nPartikularrek, sektore ekonomiko batek edo nazio osoak jasaten dituzten tributuen kopuruaren eta haien aberastasun edo errentaren kopuruaren artean dagoen erlazioa.\nEstatuak edo beste erakunde publiko batek, agintzeko boterea baliatuta, zergadunei eskatzen dien diru-prestazioa, gastu publikoa finantzatzeko baliabideak lortzearren. Honela sailkatzen dira: zerga, tasak, ekarpen berezik eta ordainarazpen parafiskalak.\nZerga-egitatearen aurrekontu objektiboaren elementu baten dimentsio edo magnitude bat da, subjektu pasiboaren kontribuzio-ahalmena zehazteko erabakigarritzat jotzen dena. Zerga-egitatea neurri zehatz batean zehaztea edo kuantifikatzea da eta, hartara, ahalmen ekonomiko absolutua erlatibo bihur daiteke, hori baita benetan garrantzitsuena tributazioa eskatzeko garaian. Adibidez, PFEZn, zerga-oinarria zergadunaren errenta erabilgarriaren zenbatekoa izango da, haren ahalmen ekonomikoaren adierazgarri den aldetik (lanaren, kapitalaren, jarduera ekonomikoen eta errenta-egozpenen errendimenduak, ken gutxieneko pertsonala eta familiarra).\nZergadunaren ordaintzeko betebehar ekonomikoa edo haren aldeko itzulketa-eskubidea, tributu-arloko likidazio baten edo autolikidazio baten ondorioz.\nZerga-egitatearen ondoriozko zerga-karga jasatea legez dagokion pertsona natural edo juridikoa da. (Zerga-karga zergaren eraginpeko subjektuak jasan behar du, baina ez du zertan beti legez ordaintzera behartuta dagoenarekin bat etorri. Tributu-betebeharra zergadunaren kargura sortzen da beti, nahiz eta zergadun hori behartuta ez egon zerga-administrazioari ordainketa egitera, batzuetan mekanismo sinple hori aldatu egin baitaiteke ordezko baten presentzia dela eta).\nTributu-kuantifikazioaren prozesuaren emaitza da; kasu gehienetan, subjektu pasiboak Ogasun publikoaren alde egin beharreko diru-sarreraren zenbatekoarekin edo prestazioarekin bat etortzen da. Bi modalitate onartzen ditu: kuota osoa, hau da, zerga-oinarriari karga-tasa aplikatu ondoren lortzen den zenbatekoa, eta kuota likidoa, hau da, kuota osoari legean aurreikusitako kenkariak kentzearen emaitza.\nTributu bakoitza eratzeko legez aurreikusitako hipotesi juridiko edo ekonomikoa, eta subjektu pasiboak hori gauzatzeak zerga-betebeharra sortzea eragiten du. Lege-erreserbaren printzipioa zerga-egitatea zehazteko garrantzitsua dela nabarmendu behar da. Esate baterako, PFEZn zergadunak errenta lortzea da.\nLegez sortutako diru-sarrera publikoa, derrigorrezkoa lege horretan aurreikusitako zergadunentzat, betiere zerga zehazten duen betebeharra biltzen bada.\nNola edo hala, tributu-arloko betebeharrak bere gain hartzen dituen pertsona edo erakundea, betebeharrak formalak nahiz materialak izan.\nDagokion zergaren tributu-arloko aitorpenak biltzen duen denbora-tartea da. Esaterako, PFEZren kasuan, oro har, zergaldia urte naturala izaten da.\nArau-hauste batek dakarren zigorra da. Tributu-arloko lege-urratze baten aurrean ordenamendu juridikoak izaten duen erreakzioa da zehapen hori, eta zigortzeko eta eredugarri izateko xedea du, hau da, zehapena arau-hausleari ezarritako zigortzat jotzen da. Zerga-zehapenak zerga-administrazioko organoek ezartzen dituzte.\nSubjektu pasiboak adierazitako aberastasunaren edo ahalmen ekonomikotik tributuaren hartzekodun den erakunde publikoak beretzat zenbateko zatia hartuko duen adierazten duen.


Aiora Mujika, Egilea hemen ZUZEU\nGomendioak 2 minututan: Twitchen euskaraz! - Bideo honetan Twitcheko euskal sortzaileak gomendatu nahi dizkizuet. https://www.youtube.com/watch?v=zKWSbn9nFk8 Denetarik dago Twitchen: bideojoko...\nNola gainditu dut dentistari nion beldurra - Txikia nintzenetik izugarrizko beldurra izan diot dentistari. https://www.youtube.com/watch?v=D5-DazO728g&feature=emb_logo Panikoa ematen zidan de...\nNire Begiak - Gaur nire begiei buruz hitz egin nahi dut, bereziak direlako eta asko gustatzen zaizkidalako. Batzuetan gehiegi obsesionatzen gara gure buruaz gustatzen ez zaizkigun gauzekin, garr...\nTxokolatearen erruz ia hil naiz [CLICKBAIT] - Badaezpada tituluari CLICKBAIT jarri diot letra larriz, baina benetan esaten dudan zebait da: ia hil naiz txokolate zati baten erruz. A ze sustoa!...\nGorroto dut ITV-a (Ibilgailuen Azterketa Teknikoa) pasatzera joatea - Gorrotu dut kotxearekin ITV-a (edo IAT, Ibilgailuen Azterketa Teknikoa, euskaraz) pasatzera joatea! Txorakeria bat izango da...\nHaserre nago eta ez dakit nola oihukatu\nHaserre nago eta ez dakit nola oihukatu - Haserre nago, etxean egoteko esaten digutenek enpresak irekita mantentzen dituztelako. https://www.youtube.com/watch?v=bHlHVDxgnIk Haserre nago, autorit...\nZabortegi, erraustegi eta mafiak: Zero Zabor da bidea - Zaborraren gaia oso gai zaila da. Zikina da, usain txarrekoa, desatsegina. Guzti-guztioi eragiten digu, gure bizitzak zeharkatzen ditu al...\nGomendioak 2 minututan: Artikulu bat eta Pride pelikula - Atal berri bat sortu dut kanalean: Gomendioak bi minututan. https://www.youtube.com/watch?v=JI0UoiGmW8M Hauxe da atal berri horretako l...\nHipokresia eta indarkeria - Indarkeriaren erabilerari buruz hainbeste entzuten diren esaldiekin aspertuta nago, hipokresia gehiegi. https://www.youtube.com/watch?v=w5NYc4IIXJo Hipokresia eta ...\nUdarako abezedarioa - Udararekin lotzen dudan hitz bat abezedarioko (ia) letra bakoitzeko: https://www.youtube.com/watch?v=ChIWuL1jG9c&t=23s Aurreko bideoa egin eta gero pentsatzen jarri n...\nInkoherentziak - Orain dela aste batzuk Maritxu, nora goaz?! Youtubeko kanaleko Maitia eta Marikarmenek gai interesgarri bat jarri zuten mahai-gainean: inkoherentziak. “Askotan ezin gara gure borr...\nEuskaraz Youtuben? - Bideo hau Durangoko Azokan egindako mahai inguru batean jartzeko prestatu nuen; Youtuben euskarazko edukia egon badagoela erakustea zen nire asmoa. https://www.youtube.c...\nAtzoko Teleberrian kutsaduraren inguruko albiste larria ematen ziguten, 2014 urtean inoiz baino CO2 isurketa gehiago izan zirela dioen ikerketa aipatuz, eta horrela jarraituz gero ondorio atzera-ezina...\nJosu Juaristi EH Bilduko europarlamentaria Grezian dago. Atzo Atenasen izan zen, Syrizaren kanpaina amaierako ekitaldian. Bera izan da Atenasera bertaratu den euskal ordezkari bakarra. EITB bidez i...


About: Paul Nizan\nPaul-Yves Nizan (nizɑ̃ ahoskatua; Tours, 1905eko otsailaren 7a - Dunkerquetik hurbil, 1940ko maiatzaren 23a) frantziar filosofo eta saiakeragilea izan zen. Raymond Aronen eta Jean Paul Sartreren eskolakidea izan zen. 1925ean, Arabiara joan zen. 1927an, Frantziako Alderdi Komunistako kide egin zen. Filosofia-eskolak eman zituen aldi batez, baina gero kazetaritzan eta literaturgintzan jardun zuen. 1939an, Frantziako Alderdi Komunistak sobietarren eta alemaniarren arteko hitzarmena onetsi zuenean, alderdia utzi zuen. Bigarren Mundu Gerran borrokatu zen, eta Dunkerquetik erretiratzerakoan hil zuten. Idazlan nagusiak: Aden-Arabia (1931), kolonialismoaren aurkako saiakera; Les Chiens de garde (1932, Zakur zaindariak), Unibertsitatearen egoeraren kritika egiten duena; eleberriak: Antoine Bloyé (1\nPaul-Yves Nizan (nizɑ̃ ahoskatua; Tours, 1905eko otsailaren 7a - Dunkerquetik hurbil, 1940ko maiatzaren 23a) frantziar filosofo eta saiakeragilea izan zen. Raymond Aronen eta Jean Paul Sartreren eskolakidea izan zen. 1925ean, Arabiara joan zen. 1927an, Frantziako Alderdi Komunistako kide egin zen. Filosofia-eskolak eman zituen aldi batez, baina gero kazetaritzan eta literaturgintzan jardun zuen. 1939an, Frantziako Alderdi Komunistak sobietarren eta alemaniarren arteko hitzarmena onetsi zuenean, alderdia utzi zuen. Bigarren Mundu Gerran borrokatu zen, eta Dunkerquetik erretiratzerakoan hil zuten. Idazlan nagusiak: Aden-Arabia (1931), kolonialismoaren aurkako saiakera; Les Chiens de garde (1932, Zakur zaindariak), Unibertsitatearen egoeraren kritika egiten duena; eleberriak: Antoine Bloyé (1933); Le Cheval de Troie (1934, Troiako zaldia); La Conspiration (1938, Konspirazioa). (eu)\nPaul-Yves Nizan (nizɑ̃ ahoskatua; Tours, 1905eko otsailaren 7a - Dunkerquetik hurbil, 1940ko maiatzaren 23a) frantziar filosofo eta saiakeragilea izan zen. Raymond Aronen eta Jean Paul Sartreren eskolakidea izan zen. 1925ean, Arabiara joan zen. 1927an, Frantziako Alderdi Komunistako kide egin zen. Filosofia-eskolak eman zituen aldi batez, baina gero kazetaritzan eta literaturgintzan jardun zuen. 1939an, Frantziako Alderdi Komunistak sobietarren eta alemaniarren arteko hitzarmena onetsi zuenean, alderdia utzi zuen. Bigarren Mundu Gerran borrokatu zen, eta Dunkerquetik erretiratzerakoan hil zuten. Idazlan nagusiak: Aden-Arabia (1931), kolonialismoaren aurkako saiakera; Les Chiens de garde (1932, Zakur zaindariak), Unibertsitatearen egoeraren kritika egiten duena; eleberriak: Antoine Bloyé (1 (eu)\nPaul Nizan (eu)


Panamako paperak - Wikipedia, entziklopedia askea.\n11,5 milioi agirien argitalpena (2.6 terabyte)\n1970eko hamarkadatik 2016ra\nPanamako paperetan aipatutako pertsonen zerrenda\nPanamako paperak (ingelesez Panama Papers) Panamako Mossack Fonseca & Co abokatu bufetearen barne agiri konfidentzial multzo bat da, denera 11,5 milioi inguru. Hauetan, 1970eko hamarkadatik 2016ra doan denboraldian munduko elitearen kideek euren herrialdeetako zerga-ordainketak saihestu zituztela egiaztatzen da, kide horien artean estatuburuak, politikariak, finantzagizonak, enpresaburuak, kirolariak, erakundeak eta elkarte pribatuak daude.\nKide, pertsona edota erakunde hauek Mossack Fonseca & Co bufetearekin harremanetan jarri eta bere abokatuak kontratatzen zituzten, haien bidez offshore konpainiak sortu eta ezartzeko, betiere jabeen nortasuna ezkutatu eta zerga-ordainketak saihesteko helburuz.\nPanamako paperetako izen-abizenak: Nortzuk ageri dira azalarazitako dokumentuetan?, Eitb.com\nZer dira Panamako paperak?, En Jake saioa, Etb2. Eitb.eus (Gaztelaniaz)\nMultimedia: Panama Papers\nOrriaren azken aldaketa: 11 urria 2021, 12:51.


Patxitrapero: Udako postalak (VIII)\nZergaitik egoera batzuk, momentu jakin batzuk bihurtzen diren bereziak, ahaztezinak, zergaitik hoiek hain xuxen eta ez beste batzuk, misterio bat da, baina Tarragonako bidaiatik, bi erreskatatu ditut; seguruaski ahaztuko ez baditut ere, idatzita gorde nahi ditudanak.\nBeste asko izan zitezkeen, baina hauexek ekarri ditut.\nBazegoen bazkaltzen genuen tokian, zerbitzari bat, asko gustatzen zitzaidana. Fisikoki alegia. Ez nuen harekin hitzerdirik esan. Ez zan guapa hoietakoa, baina ikusgarria zan. Morena-morena, begi beltz-beltzak… Lerdena, oparoa, alaia, indarrez betea… hemezortzi bat urte izango zituen, baina hogeitazortziren plantakoa zan.\nBi gauza zitzaizkidan bereziki erakargarri neska honengan, lehen aipatutakoez gain: bere betaurrekoak, moda-modakoak, desafio-aire bat ematen ziotenak, eta goma baten laguntzaz apain-apain eta tente tente erakusten zuen mototsa, kiribil ttentte-ttentteak zintzilik zeramatzala.\nErromatarren garaiko izaren moduko soinekoz imajinatzen nuen jantzita, bazkaltzen ari nintzala, piper berde eta izokin artean…\nBa… behin tokatu zan, platerak eta biltzen ari zala, justu nere atzean tokatzea, nik jakin gabe. Beste zerbitzari batek deitu zionean. Nik burua jiratu atzera… Eta han ikusi nuen nere gainean, algara batean: bere hortza zuri-zuriak…\nEta orka batena iruditu zitzaidan aho ikaragarria.\nPersektiba kontua zan. Ez zeukan berez aparteko aho haundirik.\nAtzera erromatarrez jantzita imajinatzen segi nuen, gozatzen eguerdiro bera ikuste hutsarekin… Baina…\nAmonatxoa eta musikaria\nBanoa hondartzatik hotelerantz. Hondarra oinazpiak kixkaltzen. Beroa motxila pisutsu baten tankeran nere soinean…\nBapatean, saxofoi hotsa. Mutil bat ari da balkoi batean saxofoia jotzen. Bere aldamenean, honen ondo-ondoan, ondoko balkoian, haize-errotatxoz bete-betetako balkoi batean, amonatxo bat, mutilari entzuten…\nHunkituta, besoa laztantzen dio. Mutilak jotzeari utzi gabe.\nTtak: patxitrapero, zerbitzaria, saxofoilaria


Bidenen ausardia | Mundua | Berria\nJoe Biden, AEBetako presidentea, Etxe Zuriko lorategietan. YURI GRIPAS / EFE Tamaina handiagoan ikusi\nJoseba Zulaika - Antropologoa\nJoe Biden ez da Donald Trump. Biden ez da Barack Obama ere: hau baino askoz ausartago, bakezaleago, egiatiago, behartsuen aldekoagoa da.\nLau presidente egon dira hogei urtean zehar Afganistango gerraren amaiera agintzen. Bidenek bakarrik izan du amaitzeko ausardia. Horretarako botere militar ahalguztidunaren aurka altxatu beharra zeukan. Industria militarrak ez du bakarrik eskuinaren babesa; demokrata eta komunikabide «liberal» diren asko ere prest egoten dira jeneral militarrek esandako edozein gezur irensteko. Eta garbi gelditu da Afganistango gerra, lehen nahiko nabarmena ez bazen, hogei urteko gezur handi bat izan dela. Komunikabide «liberal» horiek ere, isilean inperio amerikarraren militarismo ideologikoa guztiz onartzen dutenak, ez diote barkatu Bideni bere atrebentzia. Eskerrak publiko amerikarra bere alde duen.\nBernie Sanders edo Elizabeth Warrenen aldeko ginenok ez genuen Biden gogoko. Bere senatuko urte luzeetan gerra guztien alde eman zuen botoa. Irakeko gerra zorigaiztokoaren alde berea izan zen boto demokrata aitzindaria. Baina presidente jarri zenetik bere ausardiak ezustean harrapatu du ezkerra: Sandersi botere apartekoa eman dio eta honen politikak ari da goitik behera aplikatzen.\nEgun bakoitzean, eta hogei urtean zehar, 300 miloi dolar gastatu dira Afganistanen. Hor eta beste nazioetan, 2001eko iraileko erasoen ondorengo «terrorearen aurkako gerran» sei bilioi inguru gastatu dira. Hauetxek dira, sei bilioi, Bidenek orain klase behartsuen alde aurrekontu publikoetatik lortu nahi dituen laguntza sustagarriak, nahiz eta demokraten kongresuko eta senatuko kontrola ozta-oztakoa izan. Dagoeneko 2,8 bilioi lortu ditu eta beste 3,5 bilioi lortzeko unean dago (demokratak ez datoz denak bat baina badakite hau lortzen ez badute hurrengo hauteskundetan Trump edo bere jarraitzaileren batek irabaziko duela). Konparazio bezala, Obamak 2008ko krisi ekonomiko larrian lortutakoa, eta kongresua eta senatua demokraten kontrolpe sendoan egonik, bilioi bakarrera ez zen iritsi. Ronald Reaganen garaiaren ondoren, gero eta nabarmenago aberatsen alde nagusitu den paradigma ekonomikoaren iraultza suposatuko luke. Biden/Sandersen inbertsio masiboak azpiegituretan eta laguntza sozialetan gauzatuz gero, Ameriketako Estatu Batuak beste nazio aurreratuen pare jarriko lirateke doako eskolaurreko irakaskuntzan eta osasun arreta programetan.\nParadigma ekonomikoa aldatzeko paradigma militarra ere aldatu beharra du Bidenek: Afganistanen egunero 300 milioi inora ez doan gerran gastatzen badira, errepideak konpontzeko eta haur hezkuntza libre bat izateko dirurik ez dago. Oinarrizkoa dirudi, baina bira politiko hori da, hain zuzen, gizarte estatubatuarrarentzat ia ezinezkoa dirudiena. Gerra Hotzaren ondoren, inperioaren eta salbuespenezko nazioaren ideologia hain nagusia baita. Trumpismoak ekarri duen tuneletik ihes egiteko modu bakarra, ezker estatubatuarrak ez du zalantzarik, Bidenen presidentetzak arrakasta izatea da.\nIzango al du arrakastarik Bidenek bira politiko hori gauzatzen? Urruneko gerrak ez direla etorkizuneko bidea aldarrikatu arren, Bidenek droneen erabilpena, «ostertzaren gainean» dagoen irtenbide militarra, onartu du Afganistandik erretiratze ondorengo hitzaldian. Horrela hasi zen Obama ere: ez zituen bere aurreko George W. Bushen antzera ehunka mila hilko gerra konbentzionaletan, baina salbuespen bat gordeko zuen patrikan: mila bat edo beste bakarrik hilko zituen droneen bidez; gizontasun patentea aseguratzen zuen, eskuinak bakezale koldar horietako bat izatea leporatzen zionerako.\nBadirudi Bidenek ere estatubatuar militarismoari «traizioa» egin ondoren droneen eta teknologia berrien gerra hartuko duela babes bezala jeneral gerrazaleen aurrean. (Pasa den asteburuan Kabulen egindako erasoa da lekuko: azken orduetan eta eraso terroristaren mehatxupean, Estatu Islamikoko kideak zirelakoan familia zibil bateko hamar kide hil zituzten, hutsegitez). Baina gauza bat da teknologia horien baliabidea armadaren arsenalean onartzea, eta bestea horretaz egiten den erabilpena. Bidenen lehen zazpi hilabeteetan droneen programa «aztergai» eta geldirik egon da (Obamak lehen unetik hamar aldiz biderkatu zuen Bushen droneentzako programa). Beraz, ikusteko dago oraindik zer neurritan erabiliko duen Bidenek droneen gerra.\nBesteak beste, bada zerbait Bidenen gerrazaletasuna sakonean aldarazi zuena: bere semeak Irakeko gerran borrokatu zuen eta handik itzultzean buruan sortutako minbiziak hil zuen. Beste hainbesteren kasuetan bezala, zerbitzu militarrak eragindako gaitza izan zela irmo uste du Bidenek. Obamak, bere presidentetzaren hasieran, armadaren eta CIAren presiopean, Afganistanera 30.000 tropa bidali zituen gerra suspertzeko. Biden izan zuen kontra aholkatu zion bakarra: «Entzun eidazu, nagusi», esan zion Obamari, «Agian ni luzeegi bizi izan naiz hiri honetan, baina dakidan gauza bat hauxe da: jeneral hauek nola saiatzen diren presidente berri bat paretaren kontra jartzen». Eta aurpegira hurbilduz xuxurlatu zion: «Ez iezaiezu utzi euren oztopoekin zu geldiarazten».\nBiden ere, Afganistan utzi ala ez erabakiaren aurrean, paretaren kontra jarri du botere eta ideologia militar osoak. Baina ez dute geldiarazi. Jeneral guztiak baino indar gehiagoko norbait zuen bere ondoan: seme hilaren presentzia. Bidenen adoreak mugarri bat jarri dio Trumpen ondorengo aroari.


Mashable-ren Buzzwords merkaturatzea Martech Zone\nMashable-ko jendeak bildu du infografia hau 30 eguneko Marketing Buzzwords. Jasan ezin duen tipo bat bezala marketina hitz egin, Beti estimatzen dut ondo begiratzen dugunean marketin BS. Egia esan, zintzoa izango naiz, eta aitortzen dut infografia hau beteta egon daitekeela uste dudala.\nBezalako baldintzak marketin arina, Infografia gamification ez dira merkaturatze hitz berriak, merkaturatzaile orok ondo ulertu behar dituen benetako terminoak dira. Eta nire arazorik handiena terminoa da Inbertsioaren itzulera moda hitz gisa zerrendatuta egotea. ROI ez da modako hitza ... erabateko beharra da. Inbertsioaren errentagarritasuna kontrolatzen ez duten agentziak eta negozioak huts egiten jarraitzen dugu. ROIak huts egiten duenean, negozioa hiltzen du, ez soilik marketina.\nBeste termino batzuk zurrumurruak dira, baina oraindik ez dira hain txarrak. Eduki mokoragarriaren terminoa gustatzen zait ... askotan minigrafia aipatzen dugu, istorio osoa baino datu bakarrean oinarritutako infografiak. Edukiera mokaduek apur bat hobea dirudi eta nola kontsumitzen diren erakusten dute. Balio proposamenak eta KPIak ere modako hitzak izan daitezke, baina garrantzitsuak dira merkaturatzaileek beren mezua bideratzen eta emaitzak neurtzen.\nTags: 360 kanpainamarketin arinabig datuakklikatzeko aukeratestuinguruaren marketinaplckomisarioakaktibazio pertsonalizatuairabazitako komunikabideakkonpromisogamificationhazkunde hackerideiaesperientzia murgiltzaileaInfografiaKPIpublizitate Nativep-merkataritzaROIBigarren pantailashowroomingmokadu edukiamerkataritza sozialasolomosinergiapentsatu zuen liderranoranzko biko elkarrizketabalioa proposamenaviral\n2 eka. 2013, 8:03\nZure zerrenda maite, hitz horiek ez zaizkit oso ezagunak, beraz, gehiago ulertzeko oso erabilgarria dela uste dut.\nJun 7, 2013 10: 05 PM\nZerrenda bikaina eta entretenigarria Doug. Gutako gehienak errudunak gara esaldi horietako gutxi batzuk gutxienez erabiltzeagatik. Buzzword Bingo azken 90eko hamarkadako joko korporatiboa gogorarazten dit. Ezin hobea salmenta dei luzeetarako edo enpresa osorako bileretarako. Batzuk gogoratuko dira agian. Oraindik ere irribarre egiten dit pentsatzen dudanean. Zurekin ados nago ROI beharra izatean, baina, egia esan, alboratuta nago 🙂


Maite Maiora: «Arantza batzuk atera nahi ditut, neure buruarekin gustura sentitu» | Kirola | Berria\n«Arantza batzuk atera nahi ditut, neure buruarekin gustura sentitu»\nDenboraldi berria, talde berria (Raidlight), distantzia berriak (UTMB) eta erronka berriak (triatloi bat). Animoz eta indarrez berrituta ekin dio Maiorak urteari, 2018ko ezinak eta oinazeak ahazteko asmoz.\nMendi eskiko denboraldi betean behar luke, baina, lesio txiki batengatik, geldirik dago Maite Maiora (Mendaro, Gipuzkoa, 1980). Hala ere, oso gogotsu dago sasoi honetarako. Aldaketekin egingo dio aurre denboraldi berriari, eta korrika bere onena berreskuratzeko irrikan dago.\nNola doa denboraldi-aurrea?\nOso lasai. Arazo fisiko txiki batekin nabil, eta elur faltak ere ez dit utzi askorik eskiatzen. Egia esan, nahiko aldrebes nabil.\nNola zenuen antolatua?\nGutxi gorabehera antolatzen dut: gimnasio asko, bizikleta, eta, aurtengo berrikuntza, igeriketa. Igeriketa ikastaro bat egiten ari naiz irailetik, eta uste dut oso erabaki ona izan dela, esperientzia bikaina izan baita. Denetik egitea gustatzen zait, hasieratik mendiarekin erotu gabe.\nEz duzu neguko krosik egingo?\nEz, ez dut asmorik. Urte asko daramatzat Candanchura [Aragoi, Espainia] eskiatzera joaten. Lagun asko ditut han. Negua iristean, denak joaten dira eskiatzera, baina nik urte askoan ez dut aukerarik izan haiekin joateko. Askotan tokatu zait Somportetik haiei begira egotea. Ez nuen sentipen hori berriro ere bizi nahi. Krosa egiteagatik zen dena, beti nuen krosen bat: Lasartekoa ez bazen, Elgoibarkoa, eta, bestela, besteren bat. Mendiko eskiarekin hori nahi nuen, lehenik ni goizean gora eta behera eskiatzen ibiltzea, eta, gero, lagunekin, eski alpinoan.\nMendiko eskian murgildu zara. Non lehiatuko zara?\nAhal nituen guztiak egin nahi nituen, denboraldia oso laburra baita, baina dagoeneko huts egin nuen lehenengoan, Vaqueiran [Lleida, Herrialde Katalanak], eta Candanchuko Causiat Extreme ere ez zen jokatu larunbatean. Duela hamabost egun, Vaqueirara joateko dena prest nuela, etxean gelditu behar izan nuen, lesioagatik. Hurrengo asteko Boi Taulleko proban ere [Lleida, Herrialde Katalanak] ez naiz izango. Ea Bandres-Karolorako osatzen naizen.\nEskiatzen bai, baina jendeak korrika ikusi nahi zaitu.\nEgia esan, ni ere harrituta nago jendearen erantzunarekin. Nire lehen lasterketa Kolonbian izango da, martxoaren amaieran: Pacific Trail. Gero, apirilaren bukaeran, Madeirara [Portugal] joan nahi dut 115 kilometroko lasterketa bat egitera. Jada korrika hasteko garaia heldu zait. Kolonbiako lasterketa bidaiatzeko ere aprobetxatu nahi dut. Iaz, oso gutxi bidaiatu nuen, eta aurten kanpoan ibiltzeko gogoa ere badut. Noiz joango naiz ni, bestela, Kolonbiara!\nAldaketekin dator urtea: batetik, taldea, La Sportivatik Raidlightera; bestetik, distantzia, Mont Blanceko ultratrailean, parte hartuko duzu, ehun miliako lasterketa batean.\nDistantzia ez nuke esango. Badirudi inoiz ez dudala ultra bat egin, baina ez da horrela. Chamonixen egona naiz CCC lasterketan, baita Hiru Handietan ere... Taldearena bai. Azken urteetan izan dudan babeslea utzi dut. Nire lana daukat, eta benetan ez dut babesle baten beharrik. Aldatzea erabaki genuen, arazo txiki batzuk zirela medio. Hala ere, iruditzen zait ona dela babesle bat izatea, babesa izatea. Motibazio aldetik ondo etortzen da, horrek presio pixka bat edukitzera eramaten baitzaitu, baina tamainan. Gauzak asko errazten ditu, esaterako, lasterketa askotan egoteko garaian.\nNondik etorri da aldaketa?\nAzken urteetan babes falta izan dut, baina ez da ezer larria izan. Askotan, babes falta sentipena izan dut, bakardade sentipena, eta hori ez dut batere gustuko.\nBadirudi babeslea aldatzeak dirutza ekarriko dizula, baina mendiko kirolak ez dira futbola. Zuen diziplinan zer esan nahi du aldaketak?\nNik bizimodu bera egingo dut. Ez dut dirutzarik kobratuko. Aldaketak zera ekartzea gustatuko litzaidake: jakitea babeslea atzean dudala, erreparatzen didala, askotan estualdi batetik ateratzea. Ez da materiala bidaltzea bakarrik, ezta gutxiagorik ere.\nMaterialaz hitz egiten hasita, egia al da 2018rako eman zizuten arropa guztia oinetakoen kaxa batean sartzen zela?\nBai, horrela izan zen, baina hori adibide bat besterik ez da. Urte hasieran zain egoten gara materiala jasotzeko, ikusteko berrikuntzaren bat dagoen, zer atera duten... Materiala iritsi eta hori ikustean, zera pentsatzen duzu: «Hau zer da, txantxa bat? Ni hau banaiz zuentzat, ez naiz!». Gero, deitzen dizute, eta esaten dizute gauzak ez direla horrela. Ezin naiz egunero haien atzetik ibili, eta ni ez naiz lekaimeen modura egun guztian eskean ibiltzekoa. Baina egia da distantzia ezberdinetan ibiltzeko eta, gu entrenatzen garen guztiarekin, urtea ezin dela pasatu elastiko batekin eta galtza pirata batzuekin.\nGogotsu al zaude aurtengo denboraldirako?\nBai, oso gogotsu. Iazkoa oso urte txarra izan zen. Arantza batzuk atera nahi ditut, eta horrek ez du esan nahi dena irabaztea, baizik eta neure buruarekin gustura sentitzea. Horretaz gain, urte osoa minez pasatu nuen, eta ez dakit badagoen hori baino sentsazio okerragorik. Orkatilak hor dagoela abisatzen dit noizean behin.\n2016ko eta 2017ko denboraldiak ez dituzu ahazteko. Goia jo zenuen.\nBerriro itzuliko ez diren denboraldiak izan ziren, bizitzan berriro ere biziko ez ditudan uneak bizi izan bainituen. Esaterako, lehen aldiz Zegama irabaztea. Horrek ez du esan nahi etorriko diren garaiak okerragoak izango direnik, ezberdinak baizik.\n2017ko Zegama-Aizkorri izan al zen zure ibilbideko mugarria?\nBai, zalantzarik gabe. Helmuga pasatu nuenean, hori pentsatu nuen: «Nik, jada, lortu dut!». Noizbait zerbait aukeratzeko zerbait jarri izan balidate, Zegaman irabaztea aukeratuko nukeen. Horrek ez du esan nahi, esaterako, Mont Blanceko ultratraila irabaztea ere ikaragarria izango ez denik, baina, hala ere, ez da Zegaman irabaztea bezalakoa izango.\nNola gogoratzen duzu maiatzeko egun hura?\nPresio handirik gabe atera nintzen. Lehen lau kilometroetan, lau edo bost emakume nituen aurretik. Banekien hasiera besterik ez zela, eta ezin nintzela urduri jarri. Hamazazpigarren kilometroan, Atabarretan, norbaiti esan nion azkarregi gindoazela. Gustura nindoala konturatzen nintzen. Aizkorrira iristerako, lehen postuan jarri nintzen, eta konturatu nintzen kartak mahai gainean jartzeko garaia zela. Handik aurrera, neure buruaren aurkako borroka bat izan zen. Helmugara iristeko unea izugarria izan zen!\nErrekorra ere lortu zenuen: historian sartu zinen.\nLasterketan ez nintzen konturatu, azkeneko bi kilometroak arte. Erlojuak lau ordu eta 25 minutu markatzen zuen, eta orduan jabetu nintzen bi kilometro egiteko nahikoak nituela hamar minutu.\nIaz, berriz, txanponaren ifrentzua ezagutu zenuen. Ez dituzu berehalakoan ahaztuko Ultzamako anoa guneko negar malko haiek.\nEz nintzen sentipen onekin joan. Presio pixka bat ere banuen, aurreko urtean irabazi eta gero. Entrenamenduak ere ez ziren onenak izan, orkatila hor zegoen... Irteeran, jada ez nengoen eroso, eta, behin korrika hasita, konturatu nintzen hura ez zela eguna.\nEsan zenuen egun hartan lasterketan erretiratu izan ez bazina agian betiko erretiratuko zinela. Oso adierazpen gogorrak izan ziren haiek.\nBai, hori sentitzen nuen. Ezin nuen presio harekin jarraitu. Irten eta bi kilometrora utzi egin nahi nuen. Oso triste nengoen goizetik; «hau da kaka zaharra!», pentsatzen nuen. Bikotekideak jarraitzeko esaten zidan arren, argi neukan uzteko erabakia.\nEsan al daiteke hura izan zela zure ibilbideko unerik okerrena?\nEz, ez dut uste. Unerik okerrena 2015ean izan zen, belauneko minez nengoela ez irtetea erabaki nuenean. Iazkoa ez zen lasterketa bakarrik izan, urte osoa izan zen txarra. Nire bizitzako urterik okerrena izan zen. Urte osoan ez nion neurria hartu denboraldiari, nahiz eta urte amaieran ilusioa berriz lortu nuen Hiru Handiak irabazita. Ez dut berehalakoan ahaztuko hara sasoiko iristeko bidea. Gurasoak erretiratu berri zeuden, eta leku askotara lagundu zidaten entrenatzeko aitzakian.\nUltra distantzian gehiago ikusiko zaitugu hemendik aurrera. Zergatik?\nIaz konturatu nintzen ez zaidala batere kostatzen asko entrenatzea; baina, era berean, konturatu nintzen askotan ez naizela joaten lehen bezala bihotz taupadei dagokienez. Horrek haserretu egiten nau! Denbora luzez pentsatutako erabakia da UTMBra joatea, ez da beroaldi baten ondorio. Bikotekidearengatik balitz, duela lau urte jada Chamonixen izango nintzen korrika [barrezka]. Zein erraza den besteei lanak jartzea!\nUste duzu distantzia luzean hobeto molda zaitezkeela?\nEz dakit, ikusi egin behar dut; agian, ez. Jendeak uste du distantzia motzetan ona izan zarelako luzeetan ere ona izango zarela. Uste dut distantzien arteko trantsizio normala egin dudala.\nTriatloi bat ere egingo duzu, Alpe D'Huezekoa. Nolatan?\nInoiz ez dut planteatu ere egin triatloi bat egitea, sorbaldako arazoak ditudalako aspalditik. Igeriketan ere ez nekien ondo. Askotan hitz egin izan dut triatloiaz bikotekidearekin, baina beti erdi brometan. Udan, erabaki nuenean igeriketan ondo ikastea, buruari bueltak ematen hasi nintzen. Bizikletak buruhauste batzuk sortzen dizkit, baina triatloi hau ez da besteak bezalakoa. Bizikletan, mendateak asko gustatzen zaizkit, eta, igeriketan ere zerbait ikasten badut, gozatzera irtengo naiz. Aurten hiru gauza ditut galdu ezin ditudanak: Zegama, Alpe D'Huezeko triatloia eta UTMB.\nMunduan dagoen ultrarik garrantzitsuena delako. Argi neukan nire lehen ehun miliako lasterketa UTMB izango zela. Prestatzeko, sakrifizio handiak egin behar dira, eta, behin halako lanak hartuta, onenera joan nahi nuen.\nBa al diozu beldurrik zerbaiti?\nDistantziari berari eta oso eguraldi txarra izateari. Irten eta iritsi egin nahi nuke. Indarrak oso ondo kudeatu beharko ditut.\n24 orduren bueltan ibil zaitezkeela ere esaten dute.\nEderra izango zen! Dena ondo joanez gero, orain arte egin dudan ibilbidearekin, pentsa dezaket denbora horren inguruan ibil naitekeela, baina ez dakit... Gauza asko hartu behar dira kontuan. Lehenengoa izango da.\nZein izango da zure egutegia?\nMartxoaren amaieran Kolonbian izango naiz, Pacific Trail lasterketan [63 kilometro], baina ez daukat helburu berezirik; gero, Kilimon Trail, nire herrian, Mendaron; Madeira [Portugal, 115 kilometro]; Zegama-Aizkorri; Lavaredo [Italia, Alpeak, 120 kilometro]; eta Alpe D'Huezeko triatloia, UTMBra joan aurretik.


Beaumanoir Ivoire kotoia gonbidatu eskuoihala\nHasierako orriaKomuna Eskuoihal txikia Beaumanoir Ivoire kotoia gonbidatu eskuoihala\nUtzi gonbidatu eskuoihalaren leuntasunaBeaumanoir Ivoire leuna. Edertasuna eta modernitatea uztartuz, xehetasun grafikoekin, zure bainugela falta zaion dekorazio ukitua izango du, sotila izaten jarraituz. Gure belakia Beaumanoir-en sorta originala jacquard itzulgarriaz egindako ehunak dituzten xehetasunengatik da.\nBeaumanoir bainu arropen sorta beharrezko erosotasuna eta leuntasuna ematen ditu bere belakia xurgatzailearen kalitateari esker. Garbiketa garbitu ondoren, arropa oso-osorik geratzen da. Zure bainugelarako dekorazioaren ukituaren luzapena bainu-arropa koordinatzeko bainu-eskuoihala eta bainu-eskuoihala Beaumanoir-ekin.


Sakanako mintzakide: Mintzakide martxan. Guaixeko artikulua.\nMintzakide martxan. Guaixeko artikulua.\nMintzakide, praktikatu eta bizi euskara\nGuaixe Sakanako Astekaria 2016-10-07 09:03\nSakanan, dagoeneko, Irurtzunen, Etxarrin, Urdiainen, Altsasun eta Ziordian sortu dira Mintzakide taldeak. Eta gehiago izanen dira.\nZiordin aritutako mintzakide talde bat. | Ikusi handiago | Argazki originala\nInguruan ez dutelako edo ikasi berri dutelako eta lotsa dutelako; aukera ez dutenei, euskara praktikatu eta bizitzeko aukera ematen die Mintzakide programak. Sakanan AEK arduratzen da haiek kudeatzeaz eta Edurne Ruizek azaldu digunez, “beren tokia hartu dute mintzapraktika egiteko programek; aisialdiaren garai honetan, aukera bikaina ematen diote jendeari euskaraz hitz egiteko, jendea ezagutzeko eta, hainbat jardueraren bidez, ederki pasatzeko, bizitzeko”.\nRuizek azaldu digunez, Sakanako Mintzakide edo Gurasolagun taldeetan izena emateko epea zabalik dago. Bien arteko aldea bakarra da: Mintzakiden edozeinek eman dezake izena; Gurasolagun-en, berriz, haurrek eta gurasoek, aisialdiaz gozatuz, euskaraz bizitzeko aukera eskaintzen du. Bai batzuek bai besteek astean behin taldean euskara praktikatzea dute helburu bakarra. Euskaraz hitz egiteko modu ugari daude: tabernan gustura elkartzea, bizikletan buelta ematea, basoan pasioan ibiltzea…\nMintzakide programan izena ematen dutenek, zeinek bere helburua betetzeko aukera du: euskaltegian ikasitakoa praktikatu, euskaraz egiteko toki eroso bat izan, zuzeneko bidea izan inguruko euskaldunak harremanetan jartzeko... eta, batez ere, aukera aparta da gustura egoteko eta aisialdiaz gozatzeko.\nEdozein sakandarrek eman dezake izena 600 482 024 telefonoaren edo sakana_mintza@aek.eus\nSakanako Mintzakide ezagutzeko\nAlex Sarduiren (Gatibu) "Esan eta egin" eleberriar...


Euskal Herria Bildu - Cuadra: “Kode penalaren erreformak espetxe estatu eta poliziala indartuko du”\nCuadra: “Kode penalaren erreformak espetxe estatu eta poliziala indartuko du”\nEuskal diputatuak gogor kritikatu du Espainiako gobernuak onartu nahi duen kode penalaren erreforma.\nBere esanetanerreforma honek "espetxe estatu eta poliziala indartuko du herritarren eskubideen kalterako". Eta gehitu duenez, "ordena publikoak bake soziala ordezkatuko du" eta "zuzenbide estatuak desegindako estatuan bihurtuko da".\nSabino Cuadraren arabera hori guztiaren adibide "garbia" da "etenik gabeko espetxe zigorraren berrikuspena legez ezaguna den bizi osorako zigorraren mozorro zakarra". Bere esanetan, "bidegabekeriak segurtasun juridiko eta legalitatearen printzipioak ordezkatuko ditu". Azken finean, Amaiurreko diputatuak adierazi duenez, "erreforma honek iraganera bueltatzen gaitu".\nHorrezaz gain, Cuadraren arabera azken hamarkadetan Euskal Herrian aplikatu dituzten legerik "okerrenak" estatu osora hedatzen ari dira orain. Bere esanetan "gobernua ETA berriak eta kale borroka berriak bilatzen ari da", eta gehitu duenez, "herritarren protesta eta 15-m bezalako mugimenduetan aurkitzen ari da". Bere hitzetan, "kode penala aplikatzeko etsai berriak bilatzen ari da PPren gobernua".


Unibertsitatearen eta ingurune produktibo eta sozialaren arteko harremanak sendotuz - Info - UPV/EHU\nModifier Unibertsitatearen eta ingurune produktibo eta sozialaren arteko harremanak sendotuz\nUnibertsitatearen eta ingurune produktibo eta sozialaren arteko harremanak sendotuz\nUPV/EHUko ikerketa taldeek 125 proiektu landu dituzte elkarlanean Euskal Herriko erakunde eta enpresekin azken 10 urteetan\nDate de première publication: 05/02/2018\nIragan astean Gobernu Kontseiluan 2.000.000 euroren ikerketarako laguntzei buruzko zenbait hitzarmen onartu ziren. Besteak beste, Unibertsitatea-Gizartea proiektua deialdia onetsi zen, zeinaren bidez UPV/EHUk aldi berean finantzatuko dituen unibertsitateko taldeek ikerketak abian jarriko dituzten, dela enpresekin lankidetzan, dela irabazi asmorik gabeko elkarteekin talde-lanean.\n“Hamar urte hauetan, UPV/EHUko irakasle eta ikertzaileek 125 proiektu egin dituzte Unibertsitatea-Gizartea Programaren barruan Euskal Herriko eragile ekonomiko eta sozialekin, hala nola enpresekin, fundazioekin eta irabazi asmorik gabeko elkarteekin”, azaldu du José Luis Martín Ikerketaren arloko errektoreordeak.\nEuskal Herriko sare sozioekonomikoarekiko lankidetza horren harira, Unibertsitateko ikerketa taldeek berrikuntza sustatzen duten proiektuak proposatzen dizkiete enpresei edota erakunde sozialei, lehiakortasuna handitzeko elementu gisa eta gizarte ongizatea hobetzeko helburuz. Joan den ekitaldian, 2017an, kasurako, 16 proiektu gauzatu zituzten hainbat gai jorratzeko: makina eta erremintari buruzko ikerkuntzaren azken aurrerapenak; gizarte inklusiboekin eta bakearen kulturarekin lotutako kontuak; zeliakoen elikadura eta gizarte ingurunearen hobekuntza; eta ezaugarri geologiko eta kulturalen bidezko paisaia interpretazioa, besteak beste.\nErakunde ekonomiko edo sozialek proiektuaren aurrekontuaren % 20 finantzatu beharko dute gutxienez. Dena dela, erakunde laguntzailea GKE bat edo irabazi asmorik gabeko bestelako erakunde sozial bat bada (adibidez, fundazioak, elkarte kulturalak, aisialdirako elkarteak...), ez da beharrezkoa izango diruz laguntzea; horren ordez, ikertzaileek edo teknikariek ikerketan aktiboki parte hartu ahal izango dute. 2018ko Unibertsitatea-Gizartea proiektuko deialdirako urteko 300.000 euro inguru zuzenduko dira.\nMartínek ñabartu du deialdi hori ez dela UPV/EHUko ikerketa taldeen eta Euskal Herriko sare sozioekonomikoaren arteko “lankidetza formula bakarra”. “2017an zehar gure ikerketa taldeek 1.000 hitzarmen baino gehiagotan hartu dute parte, non talde horiek sortutako ezagutzak eragile ekonomiko eta sozialek planteatuko beharrizanei eta galderei laguntza eta erantzuna eman dien”, adierazi du errektoreordeak.\nHalaber, Gobernu Kontseiluak 2018rako ikerketa bultzatzeko beste laguntza batzuk ere onartu zituen, hala nola doktore berriak doktorego ondoko prestakuntza programetan sartu arte kontratatzeko laguntza (Dokberri 2018-I); ekipamendu zientifikoaren eta funts bibliografikoen erosketa eta berritzea finantzatzeko laguntzen deialdia; mugikortasuna sustatzeko eta ikerketaren emaitzak dibulgatzeko laguntza; eta biltzar zientifikoetan parte hartzeko laguntzen deialdia. Orotara, 2.000.000 €.


Komunikazioaren bitartez besteak inspiratzeko eta limurtzeko jarraibideak ematen dizkigu Simon Sinek adituak "La clave es el porqué" liburuaren idazleak - Abantian\nNola komunikatu gaitezke besteengan eragin gehiago edo hobea izateko? Simon Sinek adituak bide bat proposatzen digu komunikazio eta soziologia, biologia eta neurozientziekin lotuz, ondorio harrigarrietara heltzeko. (Bideo azpititulatua ingelesez 18m 5s, transkripzioa eta itzulketa gaztelerara aukeran).\nLanbide eta lanpostu askotan besteenganako eragina nahitanahiezkoa da. Lantaldeak eta pertsonak gidatu behar dituzten lider edo eta lantalde buruetan pentsa dezakegu. Bezeroekin harreman handia duten saltzaile edo zerbitzua ematen duten pertsonetan pentsa dezakegu. Azkenik, beste edonorrekin nolabaiteko erlazio profesionala duen edonorengan pentsa dezakegu.\nGuztiontzat Simon Sinek-ek gida lerro batzuk ematen dizkigu, berak “Urrezko zirkulua” deitzen duen horretan oinarrituta. “Urrezko zirkuluak” 3 eremu edo plano bereizten ditu, bai eduki zein formen aldetik ere:\nZER: zer egiten duzu zure lanean, zer egiten du zure erakundeak. Zer egiten duten adierazten duten pertsona eta enpresak dira.\nNOLA: nola egiten duzu zure lana, nola egiten duzue lan zuen erakundean. Egiten dutena nola egiten duten adierazten duten pertsonak eta enpresak dira.\nZERGATIK / ZERTARAKO: egiten dutena zergatik eta zertarako egiten duten adierazten duten pertsonak eta enpresak. Dirua irabaztea, mozkinak izatea, ezin da zergatia izan. Emaitza bezala desiragarria izan daiteke, baina egiten dugunaren sakoneko motibazioak bestelakoak dira beti. Zergatia edo “zertarakoa” esaten dugunean xedeari buruz ari gara, asmo edo helburuei buruz, lortu nahi dugun horri buruz.\nLangile, lantalde, eta enpresa guztiek dakite zer egiten duten, ekoizten dutena zer den edo eskaintzen duten zerbitzua zein den, baina ez da horren erraza nolakoak, moduak eta bideak ondo ezagutzea, eta are gutxiago zergatiak eta zertarakoak ezagutzea eta adieraztea.\nBideoaren transkripzioa gazteleraz eta ingelesez hemen klik eginda topatu dezakezu, eta bideoa goiko estekan irekitzen ez bazaizu, hemen klik eginda ere topa dezakezu.\nSimonek Apple, Martin Luther King eta Wright anaien komunikazio ereduak jasotzen ditu neurobilogiarekin konketatzeko:\nZer egiten dugun eremu arrazional eta hizkuntzalariarekin dago lotua, eta gure garun azaleko prozesamentu bat da, gure garunean garatzen azkena izan den atalean.\nNola eta Zergatik/Zertarako galderak plano emozionalari dagokite eta gure burmuin “linbiko” edo “narrasti” primitiboan du jatorria, gure garunaren atal zaharrena, oinarrizkoena. Garunaren atal honek ez du hizkuntza ulertzen edo erabiltzen, eta sentimientuak, portaera eta erabaki hartzeak kudeatzen ditu.\nSimon Sinek-ek egiten duen ekarpen nagusia honakoa da: besteongan eragin haundiagoa dugu, aldaketak eragiten ditugu, pertsonak eta taldeak mobilizatzen ditugu modu errazago batean burmuinaren alderdi linbikoarekin komunikatzen bagara, hau da, aurretik zergatik eta nola adierazten badugu. Zergatiak eta zertarakoak ezagutzen ez baditugu edo komunikatzen ez baditugu, zaila izango zaigu besteengan eragina izatea. Alderantziz egitekotan, lehenik zer egin nahi den adieraziz, oso informazio konplexua transmititu dezakegu, baina ez dugu besteengan eraginik lortzen.\nSimon Sinek-en hitzaldiko zenbait esaldi esanguratsu laburbiltzen ditugu ondoren:\nMartin Luther King-ek bere hitzaldi ezaguna “Amets bat daukat…” espresioarekin hasi zuen, eta ez “Plan bat daukat…” espresioarekin. Zuzenean konektatu zuen beste pertsona batzuen ametsekin, eta errazago eragin zuen jendarte zabalago batean. Ziurrenik “Plan bat daukat…” espresioarekin hasi izan balitz, ez zitukeen horrenbeste pertsona mobilizatu izango.\nHelburua ez da zuk egiten duzuna behar duten pertsonekin negoziak egitea, zuk sinesten duzuna sinesten dutenekin baizik\n… lan baterako pertsonak kontratatzen badituzu lana egin dezaketelako, orduan diruagatik egingo dute lan. Kontratatzen badituzu zuk sinesten duzuna sinesten dutelako orduan gainera indarra, odola, izerdia eta malkoak jarriko dituzte\nBoterea dutenak bereizi behar ditugu, jerarkiak jarritako liderrak alde batetik eta gidatzen gaituztenak bestetik. Liderrak ez ditugu behartuta jarraitzen, baizik eta nahi dugulako. Ez dugu beraiengatik egiten, gugatik baizik, eta hori zergatiak eta zertarakoak komunikatu direnean gertatzen da.\nKonzientzia eragiteko eta aukeran hobekuntza aurkitzeko zenbait galdera:\nNola egituratzen duzu zure mezua, zure jarioa norbaitengan eragina izan nahi duzunean?\nTalde arduradunentzat, taldearekin zaudenean zergatien eta zertarakoen inguruko nahikoa xehetasun eskaintzen duzu zure erabaki eta proposamenetan, eta heltzen zaizkie pertsonei?\nFuntzio komertzialetan daudenentzat (salmenta, marketina, bezero arreta,…) benetazko eta balizko bezeroei nahikoa informazio eskaintzen diezu enpresaren xede eta bisioaren inguruan?\nprevious post: Zergatik akuiluak eta azenarioak ez diren (ia inoiz) eraginkorrak motibazioan? Lan motibaziorako 3 gako\nnext post: Coching-a, marrazki bizidunetako bi silueta medio


Euskal Komunitateari Begira » Arteman Komunikazioaren Artisauak\nEuskal komunitateari begira\nKomunikazioaren arloan sorkuntzarik gabe ez dago mezurik, ez dago iragarkirik, ez dago kanpainarik, ez dago ikus-entzunezko korporatiborik, ez dago produktu arrakastatsurik edo eta ez dago bereiztuko gaituen markarik. Sormena ez da merke erosten den osagaia, ez da magiaren fruitua, ezta sorginkeria kontu bat ere. Sormena prozesu bat da, lanketa bat, irizpide konkretuetan, askatasunez, ideiak konpartituz bultzatu behar dena.\nSortzen dugunean jakin behar dugu nori ari garen zuzentzen. Publiko orokorrari ala konkretuari. Ingurune konkretuaren gakoak zeintzuk diren ezagutu behar ditugu. Artemanen askotariko bezeroak eta askotariko publikoak kudeatu behar ditugu. Publiko horien ezagutza ezinbestekoa da komunikazio eraginkorra sustatzeko. Eta komunikazio eraginkorra sustatzeko ezinbestekoa da sormena lantzea eta zentzuz jokatzea.\nKooperatiben arlora etorrita, esan dezakegu kanpo-barne komunikazio esparruak gainditu ditugula. Bi esparru horiek desagertu dira. Kooperatibetan komunikazioa lantzeko modua aldatu da eta kontaketa berrien garaia bizi dugu. Kooperatiba gehienetan publiko euskalduna aurkitzen dugu nagusiki eta haientzat euskaraz sortuko ditugu mezuak. Euskararen eremuan sormena euskaraz gertatuko da era naturalean. Markek jakin behar dute zein den bere publikoa eta zein haiek erabiltzen duten hizkuntza eta hala zuzenduko zaizkie.\nEuskal komunitatearen eremu estetikoa\nBadago eremu estetiko bat eta badaude araudi estetiko ezberdinak. Badaude gauzak esateko moduak, gauzak transmititzeko estiloak. Gizarte konkretu bat ulertu behar da, bere ezaugarriekin eta bere berezitasunekin. Kultura, tradizioa eta eskaintza kontenporaneoa uztartuz.\nEz dira berdinak Euskal-Herria eta Espainia. Ez dira berdinak euskara eta gaztelania. Bi hizkuntzek sormena lantzeko aukera ezberdinak ematen dituzte. Publikoak badaki eta gai da identifikatzeko euskaraz sortu dena eta hitzez-hitzeko itzulpena. Esparru horretan, euskaraz lan egitera ohituak garenok sormena eskaini behar diogu itzulpenari berari ere.\nSlogana euskaraz sortzeak berebiziko garrantzia dauka itzulpen okerrak ekiditeko. Euskarak aukera asko eskaintzen ditu slogan, claim edo eta kanpainaren amu dotorea sortzeko. Arlo horretan, euskalkien erabilerak ere eman dakioke ‘kanpainari’ ukitu jatorra, berezia, benetakoa eta egiazkoa.\nMugarik ez sormenari\nSormena edozein lekutan, edozein hizkuntzatan garatu daiteke, ez du mugarik. Hori bai, askotan sormena lotuta egongo da garatzen den eremu geografikoaren ezaugarriekin. Leku horretan imajinario kolektiboak oso ezaugarri bereziak izango ditu. Beste askotan, sortzaileek kultura ezberdinetako elementu oso bereizgarriak eremu berrietara ekarri ditzakete. Sormenaren inguruan zertxobait gehiago jakin nahi duenak jo dezala Gianni Rodari autore italiarrarengana. El binomio fantástico da bere obra nagusiena sormena sustatzeko. Merezi du haren teknika gurera ekartzea.\nPublicado en: Arteman, Tendencias\nTagged: euskara, euskara\nSi tu web no es HTTPS es "insegura", según Google Chrome\n116km por Uxue; ‘Un regalo para todos’